open-index/open-wikipedia-markdown huggingface dataset:
ಕಾನ್ಸ್ಟಂಟ್ಯಾನ್

**ಕಾನ್‍ಸ್ಟಂಟ್ಯಾನ್**ನಿಕಲ್ ಮತ್ತು ತಾಮ್ರಗಳ ಒಂದು ಮಿಶ್ರಲೋಹ. ಮಿಶ್ರಣದ ಪ್ರಮಾಣ ನಿಕಲ್ 40%, ತಾಮ್ರ 60%. ಸಾಮಾನ್ಯವಾಗಿ ನಿಕ್ಕಲ್ ಮಿಶ್ರಲೋಹಗಳ ವಿದ್ಯುದ್ವಾಹಕತೆ ಅಲ್ಪ. ಆದ್ದರಿಂದ ಅವನ್ನು ವಿದ್ಯುನ್ನಿರೋಧಕ ಲೋಹತಂತಿಗಳ ತಯಾರಿಕೆಯಲ್ಲಿ ಬಳಸುವರು. ಕಾನ್‍ಸ್ಟಾಂಟನ್ ಮಿಶ್ರಲೋಹದ ವಿದ್ಯುದ್ವಾಹಕತೆ ಉಷ್ಣತೆಯ ಮಟ್ಟದ ಮೇಲೆ ಅಷ್ಟಾಗಿ ಅವಲಂಬಿತವಾಗಿಲ್ಲ. ತಾಮ್ರದೊಂದಿಗೆ ಉಷ್ಣ ವಿದ್ಯುಚ್ಛಕ್ತಿ ಹೆಚ್ಚು. ಹೀಗಾಗಿ ಕಾನ್‍ಸ್ಟಂಟ್ಯಾನ್-ತಾಮ್ರದ ಜೋಡಿಯನ್ನು ಉಷ್ಣಮಾಪನದಲ್ಲಿ ಬಳಸುವರು. ಇದರ ಪ್ರಮುಖ ಲಕ್ಷಣಗಳೆಂದರೆ ಅತ್ಯುಚ್ಚ ರೋಧತೆ, ಅತ್ಯಲ್ಪ ಉಷ್ಣತಾಗುಣಾಂಕ, ವಿದ್ಯುದ್ರೋಧ ಪೆಟ್ಟಿಗೆಗಳಲ್ಲಿ ರೋಧ ತಂತುವಾಗಿ ಬಳಕೆ.
## ಬಾಹ್ಯ ಸಂಪರ್ಕಗಳು
*National Pollutant Inventory - Copper and compounds fact sheet (archived 2008)

ವರ್ಗ:ಲೋಹಗಳು
ವರ್ಗ:ಲೋಹಶಾಸ್ತ್ರ
ಅಲೆಕೊ ಕಾನ್ಸ್ಟಾಂಟಿನೋವ್

**ಅಲೆಕೊ ಕಾನ್ಸ್ಟಾಂಟಿನೋವ್**1863-1897. ಬಲ್ಗೇರಿಯದ ಕಥೆಗಾರ. ರಷ್ಯದಲ್ಲಿಯೇ ವಿದ್ಯಾಭ್ಯಾಸ ಮಾಡಿದ. ತನ್ನ ಜೀವನದ ಕೊನೆಯ ವರ್ಷಗಳಲ್ಲಿ ಸಾಹಿತ್ಯರಚನೆಯನ್ನು ಆರಂಭಿಸಿ ಹತ್ತು ವರ್ಷಗಳಲ್ಲೇ ಬಲ್ಗೇರಿಯದ ಅತಿಶ್ರೇಷ್ಠ ಕಥೆಗಾರನೆನಿಸಿದ. ಈತನ ವಿಡಂಬನೆ ತೀಕ್ಷ್ಣವಾದುದು. ಬಲ್ಗೇರಿಯದ ಸಾಮಾನ್ಯ ರೈತನನ್ನು ನಿರ್ದಯವಾಗಿ ವಿಡಂಬನೆ ಮಾಡಿದ್ದಾನೆ. ಕೆಲಕಾಲ ಪತ್ರಿಕೋದ್ಯಮಿಯಾಗಿದ್ದ. ಪ್ರವಾಸ ಸಾಹಿತ್ಯ ಬರೆದಿದ್ದಾನೆ. ರಾಜಕೀಯ ಪ್ರವಾಸ ಕೈಗೊಂಡಿದ್ದಾಗ ಈತ ಕೊಲೆಯಾದ.  

ವರ್ಗ:ಸಾಹಿತಿಗಳು
ವರ್ಗ:ಸಾಹಿತ್ಯ
ವರ್ಗ:ಪತ್ರಿಕೋದ್ಯಮಿಗಳು
ಕಾನ್ಸ್ಟಾನ್ಷಸ್ ಕ್ಲೋರಸ್

**ಕಾನ್ಸ್ಟಾನ್ಷಸ್ ಕ್ಲೋರಸ್**
1ನೆಯ ಕಾನ್‍ಸ್ಟಾನ್‍ಷಸ್ (ಕ್ಲೋರಸ್) : ಮರಣ 306. ರೋಮಿನ ಚಕ್ರವರ್ತಿ.
## ಜನನ
ಡಾರ್ಡಾನ್ ಪ್ರದೇಶಕ್ಕೆ ಸೇರಿದ ಬಡಕುಟಂಬವೊಂದರಲ್ಲಿ ಜನಿಸಿ ಸೈನ್ಯದಲ್ಲಿ ಸೇವೆ ಸಲ್ಲಿಸಿದ ಅನಂತರ ಡಾಲ್ಮೇಷಿಯದ ಪ್ರಾಂತ್ಯಾಧಿಕಾರಿಯಾಗಿದ್ದ.

## ರಾಜ್ಯಾಡಳಿತ
ಮ್ಯಾಕ್ಸಿಮೀಯನ್ ಚಕ್ರವರ್ತಿಯಿಂದ 293ರ ಮಾರ್ಚಿ 1 ರಂದು ಸೀಸóರ್ ಪದವಿ ಪಡೆದ ಮೇಲೆ ಅವನ ಪುತ್ರಿ ಥಿಯೋಡೋರಳನ್ನು ವಿವಾಹವಾದ. ಆ ವೇಳೆಗೆ ಇವನಿಗೊಬ್ಬ ಮಗನಿದ್ದ. ಅವನೇ ಮುಂದೆ ಚಕ್ರವರ್ತಿಯಾದ 1ನೆಯ ಕಾನ್‍ಸ್ಟಂಟೈನ್ ಮಹಾಶಯ. ಕನ್‍ಸ್ಟಾಷಸನಿಗೆ ಥಿಯೋಡೋರಳಲ್ಲಿ ಮೂವರು ಪುತ್ರರೂ ಮೂವರು ಪುತ್ರಿಯರೂ ಜನಿಸಿದರು. ಗಾಲ್ ಪ್ರಾಂತ್ಯಾಧಿಕಾರಿಯಾಗಿದ್ದಾಗ ಬ್ರಿಟನ್ ಪ್ರಾಂತ್ಯವನ್ನು ಕಬಳಿಸಿದ್ದ ಆರೇಲಿಯಸ್ ಕರಾಸಿಯಸನನ್ನು 293ರಲ್ಲೂ ಅವನ ಮಗ ಅಲೆಕ್ಟಸನನ್ನು 296 ರಲ್ಲೂ ಗೆದ್ದು ಬ್ರಿಟನ್ ಪ್ರಾಂತ್ಯವನ್ನು ಪುನರ್ವಶಪಡಿಸಿಕೊಂಡ. 298ರಲ್ಲಿ ಅಲಮನ್ನಿಯನ್ನು ಗೆದ್ದು ಬ್ರಿಟನ್ ಮತ್ತು ಗಾಲ್ ಪ್ರಾಂತ್ಯಗಳ ನಗರಗಳನ್ನು ಸ್ವಾಧೀನಮಾಡಿಕೊಂಡ. ಈತ ಕ್ರೈಸ್ತರ ಚರ್ಚುಗಳನ್ನು ನಾಶಪಡಿಸಿದರೂ ಆ ಮತಸ್ಥರನ್ನು ಹಿಂಸೆ ಮಾಡಲಿಲ್ಲ. 305ರ ಮೇ 1 ರಂದು ಡಯೊಕ್ಲಿಷಿಯನ್ ಮತ್ತು ಮ್ಯಾಕ್ಸಿಮೀಯನ್-ಇವರಿಬ್ಬರೂ ಅಧಿಕಾರ ತ್ಯಾಗಮಾಡಿದಾಗ ಪ್ರಥಮ ಆಗಸ್ಟಸ್ ಪದವಿ ಪಡೆದ.

## ನಿಧನ
ಕಾನ್‍ಸ್ಟಾನ್‍ಷಸ್ 306ರ ಬೇಸಗೆಯಲ್ಲಿ ಎಬೊರಕಮ್‍ನಲ್ಲಿ (ಈಗಿನ ಯಾರ್ಕ್) ಮೃತನಾದ.
## ಉಲ್ಲೇಖಗಳು
ವರ್ಗ:ರೋಮನ್ ಸಾಮ್ರಾಜ್ಯ
ವರ್ಗ:ರಾಜರು
ಕಾರೈಕ್ಕಾಲ್

**ಕಾರೈಕ್ಕಾಲ್**¨ಕೇಂದ್ರ ಒಕ್ಕೊಟ ಪ್ರದೇಶವಾದ ಪುದುಚೇರಿಯ ಆಡಳಿತಕ್ಕೆ ಸೇರಿರುವ ಭಾಗಗಳಲ್ಲೊಂದು; ಮತ್ತು ಅದೇ ಹೆಸರಿನ ಪಟ್ಟಣ. 
## ಭೌಗೋಳಿಕ
ಕಾರೈಕಾಲ್ ಪ್ರದೇಶ ಉ.ಅ. 100 50' ನಿಂದ 110 ರವರೆಗೆ ಮತ್ತು ಪೂ.ರೇ. 700 43' 790 52' ವರೆಗೆ ಹಬ್ಬಿದೆ. ಪುದುಚೆರಿಯಿಂದ ದಕ್ಷಿಣಕ್ಕೆ 150 ಕಿ.ಮಿ.ದೂರದಲ್ಲಿ, ಬಂಗಾಳ ಕೊಲ್ಲಿಯ ದಂಡೆಯ ಮೇಲಿರುವ ಕಾರೈಕ್ಕಾಲ್ ಪ್ರದೇಶದ ಉತ್ತರ, ದಕ್ಷಿಣ, ಪಶ್ಚಿಮಗಳಲ್ಲಿ ತಮಿಳುನಾಡಿನ ತಂಜಾವೂರು ಜಿಲ್ಲೆಯೂ ಪೂರ್ವದಲ್ಲಿ ಬಂಗಾಳ ಕೊಲ್ಲಿಯೂ ಇವೆ. ತಂಜಾವೂರು ಜಿಲ್ಲೆಯ ಭಾಗದಂತಿರುವ ಈ ಪ್ರದೇಶದ ವಿಸ್ತೀಣ 150 ಕಿ.ಮೀ., ಜನಸಂಖ್ಯೆ ೨,೦೦,೨೨೨. ಕಾರೈಕ್ಕಾಲ್, ತಿರುನಲ್ಲೂರು, ನೆರಾವಿ, ನೆಡುಂಗಾಡು, ಕೊಟ್ಟುಚೆರಿ ಮತ್ತು ತಿರುಮಲೈರಾಯನ್ ಪಟ್ಟನಂ- ಎಂಬ ಆರು ಸಣ್ಣ ವಿಭಾಗಗಳಾಗಿವೆ (ಕಮ್ಯೂನ್). ಕಾರೈಕ್ಕಾಲ್ ಪಟ್ಟಣವೇ ಅಲ್ಲದೆ 118 ಗ್ರಾಮಗಳುಂಟು.

## ಕೃಷಿ
ಕಾವೇರಿ ಮುಖಜಭೂಮಿಯಲ್ಲಿ ಅದರ ಕವಲೊಂದರ ಭಾಗದಲ್ಲಿರುವ ಕಾರೈಕ್ಕಾಲ್ ಪ್ರದೇಶದ ಕೃಷಿಕಾರ್ಯ ಕಾವೇರಿಯ ಕಾಲುವೆ ವ್ಯವಸ್ಥೆಗೆ ಒಳಪಟ್ಟಿದೆ. ಬತ್ತ ಮುಖ್ಯ ಬೆಳೆ. ತರಿ ಜಮೀನಿನ ವಿಸ್ತೀರ್ಣ ಸುಮಾರು 10,000 ಹೆಕ್ಟೇರುಗಳು. ಇಲ್ಲಿಯ ಜನಸಾಂದ್ರತೆ ಬಲು ಹೆಚ್ಚು.
## ವಾಣಿಜ್ಯ
ಕಾರೈಕ್ಕಾಲ್ ಪಟ್ಟಣ ಪೂರ್ವ ಕರಾವಳಿಯ ಪ್ರಮುಖ ಹಡಗುದಾಣಗಳಲ್ಲೊಂದು. ಇಲ್ಲಿ 142' ಎತ್ತರದ ದೀಪಸ್ತಂಭವುಂಟು. 8 ಮೈಲಿಗಳ ಫಾಸಲೆಯ ವರೆಗೂ ಇದು ಕಾಣಿಸುತ್ತದೆ. ದಕ್ಷಿಣ ರೈಲ್ವೆಯ ರೈಲುದಾರಿ ಕಾರೈಕಾಲ್ ಮೂಲಕ ಹಾದು ಹೋಗುತ್ತದೆ.
## ಇತಿಹಾಸ
ಕಾರೈಕ್ಕಾಲ್ 1739ರಲ್ಲಿ ಫ್ರೆಂಚರ ವಶಕ್ಕೆ ಬಂತು. ಪದಚ್ಯುತಿ ಹೊಂದ್ದ ತಂಜಾವೂರಿನ ದೊರೆ ಸಯ್ಯಾಜಿ ಅವನ ರಾಜ್ಯವನ್ನು ದೊರಕಿಸಿಕೊಡಲು ಸಹಾಯಮಾಡಿದ್ದ ಫ್ರೆಂಚರ ಉಪಕಾರಕ್ಕೆ ಪ್ರತಿಯಾಗಿ ಕಾರೈಕ್ಕಾಲನ್ನು ಅವರಿಗೆ ನೀಡುವುದಾಗಿ  ಆತ 1738ರಲ್ಲಿ ನೀಡಿದ್ದ ವಾಗ್ದಾನದಂತೆ ನಡೆದುಕೊಳ್ಳದಿದ್ದುದರಿಂದ ಫ್ರೆಂಚರು ಚಂದಾಸಾಹೆಬನ ನೆರವಿನಿಂದ ಇದನ್ನು ಗೆದ್ದುಕೊಂಡರು. 1760 ರಲ್ಲಿ ಇಂಗ್ಲೀಷರು ಇದನ್ನು ಫ್ರೆಂಚರಿಂದ ಕಿತ್ತುಕೊಡಿದ್ದು, 1765ರಲ್ಲಿ ಅವರಿಗೇ ಹಿಂತಿರುಗಿಸಿದರು. ಅನಂತರವೂ ಮೂರು ಸಾರಿ ಇದು ಇಂಗ್ಲೀಷರ ವಶಕ್ಕೆ ಬಂದಿತ್ತು. ಯುದ್ಧ ಪ್ರಚೋದಕ ಚಟುವಟಿಗಳಲ್ಲಿ ಕಾರೈಕ್ಕಾಲ್ಲನ್ನು ಬಳಸಿಕೊಳ್ಳಬಾರದೆಂಬ ಷರತ್ತಿನ ಮೇಲೆ ಕೊನೆಗೆ ಫ್ರೆಂಚರಿಗೇ ಇದನ್ನು ಕೊಡಲಾಯಿತು. ಭಾರತಕ್ಕೆ ಸ್ವಾತಂತ್ರ್ಯ ಬಂದಮೇಲೆ-1954ರಲ್ಲಿ -ಫ್ರೆಂಚರು ಇದನ್ನು ಭಾರತಕ್ಕೆ ವಸ್ತುತಃ ವರ್ಗಾವಣೆ ಮಾಡಿದರು. ಇದರ ನ್ಯಾಯತಃ ಹಕ್ಕು ಭಾರತಕ್ಕೆ ವರ್ಗವಾದ್ದು 1956ರಲ್ಲಿ.
## ಹವಾಮಾನ
Köppen-Geiger climate classification system classifies its climate as tropical wet and dry (*As*).

## ಬಾಹ್ಯ ಸಂಪರ್ಕಗಳು
*
## ಉಲ್ಲೇಖಗಳು
ವರ್ಗ:ಪುದುಚೇರಿ
ವರ್ಗ:ಭಾರತದ ಪಟ್ಟಣಗಳು
ಕಾರ್ಟಿಸೋನ್

**ಕಾರ್ಟಿಸೋನ್** ಒಂದು ಚೋದನಿಕ. ಮೂತ್ರಜನಕಾಂಗಗಳ ಮೇಲೆ ಅಂಟಿಕೊಂಡಿರುವ ನಿರ್ನಾಳಗ್ರಂಥಿ (ಅಡ್ರಿನಲ್ ಗ್ಲಾಂಡ್) ಇದನ್ನು ಉತ್ಪಾದಿಸುತ್ತದೆ. ಇದರ ರಾಸಾಯನಿಕ ರಚನೆ ಹೀಗಿದೆ:
## ದೇಹದ ಮೇಲಿನ ಪರಿಣಾಮಗಳು
ದೇಹದ ಮೇಲೆ ಕಾರ್ಟಿಸೋನ್ ಬಹುಬಗೆಯ ಪರಿಣಾಮಗಳನ್ನುಂಟುಮಾಡುತ್ತದೆ. ರಕ್ತದಲ್ಲಿ ಸಕ್ಕರೆ (ಗ್ಲೂಕೋಸ್) ಮಟ್ಟವನ್ನು ಏರಿಸುವಿಕೆ ಇದರ ಅಸಂಖ್ಯಾತ ಪರಿಣಾಮಗಳಲ್ಲೊಂದು ಸಸಾರಜನಕಗಳನ್ನು ಸಕ್ಕರೆಯನ್ನಾಗಿ ಪರಿವರ್ತನೆಗೊಳಿಸುವ ಕ್ರಿಯೆಗಳನ್ನು ಪ್ರಚೋದಿಸುವುದರ ಮೂಲಕ ಕಾರ್ಟಿಸೋನ್ ಭಾಗಶಃ ರಕ್ತದಲ್ಲಿ ಗ್ಲೂಕೋಸ್ ಮಟ್ಟವನ್ನು ಏರಿಸುತ್ತದೆ. ಚಿಕಿತ್ಸಾದೃಷ್ಟಿಯಿಂದ ಕಾರ್ಟಿಸೋನನ್ನು ಸಂಧಿವಾತ ರೋಗವನ್ನು ಹತೋಟಿಗೆ ತರಲು ಬಹಳವಾಗಿ ಉಪಯೋಗಿಸುತ್ತಾರೆ. ಕಣ್ಣಿನ ಉರಿಯೂತ ಗಾಯಗಳ ಚಿಕಿತ್ಸೆಯಲ್ಲಿ ಇದರ ಉಪಯೋಗ ವಿಶೇಷ ಮಹತ್ತ್ವ ಪಡೆದಿದೆ. ಹಲವು ವೇಳೆ ಕುರುಡುತನಕ್ಕೆ ಕಾರಣವಾಗುವ ಗಾಯದ ಕಲೆಗಳಿಲ್ಲದೆಯೇ ಕಣ್ಣಿನ ಉರಿಯೂತವನ್ನು ಗುಣಪಡಿಸುತ್ತದೆ. ಇದನ್ನು ತಿಕ್ಷ್ಣ ಲ್ಯೂಕೀಮಿಯಾವನ್ನು ಗುಣಪಡಿಸಲು ಉಪಯೋಗಿಸುತ್ತಾರೆ (ಹೆಚ್ಚಾಗಿ ಮಕ್ಕಳಲ್ಲಿ ಲ್ಯೂಕೀಮಿಯಾವನು ತಡೆಟ್ಟಲು). ಇದು ಪರಿಣಾಮಕಾರಿಯಾಗಿ ಅಸಾಮಾನ್ಯ ಜೀವಕಣಗಳ ಸಂಖ್ಯಾಭಿವೃದ್ಧಿಯನ್ನು ತಡೆಗಟ್ಟುವುದರ ಮೂಲಕ ರೋಗವನ್ನು ಸಂಪೂರ್ಣ ಗುಣಪಡಿಸದಿದ್ದರೂ ತಗ್ಗಿಸಲು ಸಹಕಾರಿಯಾಗುತ್ತದೆ. ಸ್ವಾಭಾವಿಕವಾಗಿ ದೊರೆಯುವ ಕಾರ್ಟಿಸೋನನ್ನು ಈಗ ಅಷ್ಟಾಗಿ ಔಷಧವಸ್ತುವಾಗಿ ಬಳಸುವುದಿಲ್ಲ. ಬದಲು ಸಿಸಾಲ್ ಎಂ ಪದಾರ್ಥದ ತಯಾರಿಯಲ್ಲಿ ಉಪಪದಾರ್ಥವಾಗಿರುವ ವಸ್ತುವಿನಿಂದ ಕೃತಕವಾಗಿ ಸಂಯೋಜಿಸಲ್ಪಡುವ ಚೋದನಿಕವನ್ನು ಬಳಸುತ್ತಾರೆ.
ಶರ್ಕರಪಿಷ್ಠ, ಮೇದಸ್ ಮತ್ತು ಸಸಾರಜನಕಗಳ ಚಯಾಪಚಯ ಕ್ರಿಯೆಯ (ಮೆಟಬಾಲಿಸವi) ಮೇಲೆ ಕಾರ್ಟಿಸೋನ್ ಪರಿಣಾಮವನ್ನುಂಟುಮಾಡುತ್ತದೆ. ಪಿತ್ತಜನಕಾಂಗದಲ್ಲಿ ಗ್ಲೈಕೊಜೆನ್ ಶೇಖರಣೆಯನ್ನು ಹೆಚ್ಚಿಸುತ್ತದೆ ಮತ್ತು ಸಸಾರಜನಕಗಳ ವಿಭಜನೆಯನ್ನು ಹೆಚ್ಚಿಸುತ್ತದೆ. ದೇಹ ಬಳಸಲು ಉಪಯುಕ್ತವಾದ ಸಸಾರಜನಕದ ಸರಳ ರೂಪಗಳು ಈ ವಿಭಜನೆಯಿಂದ ಉಂಟಾಗುತ್ತವೆ. ಅನೇಕ ತೆರನಾದ ಕಾಯಿಲೆಗಳಿಗೆ ಸಂಬಂಧಿಸಿದ ಉರಿಯೂತರಿಸುವ ಕಾರ್ಯವಿಧಾನವನ್ನು ಕಾರ್ಟಿಸೋನ್ ತಡೆಟ್ಟುತ್ತದೆ. 
## ಬಾಹ್ಯ ಸಂಪರ್ಕಗಳು
* 
## ಉಲ್ಲೇಖಗಳು
ವರ್ಗ:ಶರೀರ ವಿಜ್ಞಾನ
ವರ್ಗ:ಶರೀರಶಾಸ್ತ್ರ
ಕಾರ್ಕ್

**ಕಾರ್ಕ್**ವಿಶಾಲಾರ್ಥದಲ್ಲಿ ಹೇಳುವುದಾದರೆ ನಿರ್ದಿಷ್ಟ ಆಕಾರವಿಲ್ಲದ ತೆಳುವಾದ ಕೋಶಭಿತ್ತಿಯುಳ್ಳ. ಮೇಣದಂಥ ಸೂಬರಿನ್ ಎಂಬ ವಸ್ತುವಿನ ಹೊದಿಕೆಯುಳ್ಳ ಅನೇಕ ಮರಗಳ ಹೊರ ತೊಗಟೆ. ಆದರೆ ನಿಷ್ಕಷ್ಟ ಅರ್ಥದಲ್ಲಿ ಓಕ್ ಮರದ ತೊಗಟೆಗೆ ಈ ಹೆಸರಿದೆ. ಈ ಮರದ ಶಾಸ್ತ್ರೀಯ ಹೆಸರು ಕ್ವರ್ಕಸ್ ಸೂಬರ್. ಮೆಡಿಟರೇನಿಯನ್ ಪ್ರದೇಶ ಈ ಮರದ ತವರು. ಪೋರ್ಚುಗಲ್, ಸ್ಪೇನ್, ದಕ್ಷಿಣ ಫ್ರಾನ್ಸ್, ಇಟಲಿ, ಉತ್ತರ ಆಫ್ರಿಕದ ಟ್ಯುನಿಸಿಯ, ಆಲ್ಜೀರಿಯ ಮತ್ತು ಮೊರಾಕೋಗಳಲ್ಲಿ ಸಮೃದ್ಧವಾಗಿ ಬೆಳೆಯುತ್ತದೆ. ಈ ದೇಶಗಳಲ್ಲಿ 2,000,000 ಎಕರೆಗಳ ಕಾರ್ಕ್ ಮರದ ಕಾಡುಗಳಿವೆ.
## ವಿಷೇಶತೆಗಳು
ಕಾರ್ಕ್‍ಮರದ ಒಳತೊಗಟೆ ವಿಭಜನಶಕ್ತಿಯುಳ್ಳ ಕಾರ್ಕ್ ಕೇಂಬಿಯಮ್ ಎಂಬ ಅಂಗಾಂಶವನ್ನು ಉತ್ಪತ್ತಿಮಾಡುತ್ತದೆ. ಈ ಅಂಗಾಂಶ ತನ್ನ ಒಳ ಹಾಗೂ ಹೊರ ಭಾಗಗಳೆರಡರ ಕಡೆಗೂ ಆನುಷಂಗಿಕ ಅಂಗಾಂಶಗಳನ್ನು ಉತ್ಪಾದಿಸುತ್ತದೆ. ಹೊರ ಭಾಗದಲ್ಲಿ ರೂಪುಗೊಂಡ ಅಂಗಾಂಶವೇ ಕಾರ್ಕ್. ಇದನ್ನು ಮರದಿಂದ ಆಗಾಗ ಕತ್ತರಿಸಿ ತೆಗೆದುಕೊಳ್ಳಬೇಕು. ಮೊದಲಿನ ಎರಡು ಸಲ ಹೀಗೆ ತೆಗೆಯಲಾದ ಕಾರ್ಕ್ ಅಷ್ಟು ಉತ್ತಮ ಮಟ್ಟದ್ದಾಗಿರುವುದಿಲ್ಲ. ಆಮೇಲಿನವು ಉತ್ತಮ ದರ್ಜೆಯವಾಗಿದ್ದು ವಿವಿಧೋದ್ದೇಶಗಳಿಗೆ ಉಪಯೋಗವಾಗುತ್ತವೆ.
ಕಾರ್ಕಿಗೆ ಅಪೇಕ್ಷಣೀಯವಾದ ಹಲವಾರು ವಿಶೇಷ ಗುಣಗಳಿವೆ. ಇವುಗಳಲ್ಲಿ ಅದರ ತಗ್ಗು ಮಟ್ಟದ ವಿಶಿಷ್ಟ ಸಾಂದ್ರತೆ (ಸ್ಪೆಸಿಫಿಕ್ ಗ್ರಾವಿಟಿ). ಸಂಕುಚಿತತೆ (ಕಂಪ್ರೆಸಿಬಿಲಿಟಿ), ಪುಟಿತತೆ (ಇಲ್ಯಾಸ್ಟಿಸಿಟಿ), ನೀರು ಮತ್ತು ಗಾಳಿಗೆ ಅಪಾರಗಮ್ಯತೆ. ತಗ್ಗುಮಟ್ಟಿದ ಉಷ್ಣವಾಹಕತ್ವ ಮತ್ತು ಸುಲಭವಾಗಿ ಹಾಳಾಗದಿರುವಿಕೆ ಮುಂತಾದ ಗುಣಗಳು ಮುಖ್ಯವಾದವು. ಅಲ್ಲದೆ ಇದು ರಾಸಾಯನಿಕವಾಗಿ ಜಡವಾಗಿರುವುದರಿಂದ ಆಮ್ಲ ಕ್ಷಾರ ಅಥವಾ ಜೈವಿಕ ದ್ರವ ವಸ್ತುಗಳು ಇದರ ಮೇಲೆ ಯಾವ ಪರಿಣಾಮವನ್ನೂ ಉಂಟು ಮಾಡುವುದಿಲ್ಲ. ಇವೆಲ್ಲ ಗುಣಗಳಿಂದಾಗಿ ಕಾರ್ಕನ್ನು ವಿವಿಧ ಬಗೆಯ ಕೆಲಸಗಳಿಗೆ ಉಪಯೋಗಿಸುತ್ತಾರೆ.
## ಉಪಯೋಗಗಳು
ಮುಖ್ಯವಾಗಿ ಸೀಸೆಗಳ ಬಿರಡೆಯಾಗಿ, ದಾರ ತಂತಿ ಮುಂತಾದವನ್ನು ಸುತ್ತುವ ಉರಳೆಗಳಾಗಿ, ಯಂತ್ರಭಾಗಗಳಲ್ಲಿ ಉಷ್ಣನಿರೋಧಕ ಹೊದಿಕೆಯಾಗಿ ಕಾರ್ಕ್ ಉಪಯೋಗುವಾಗುತ್ತದೆ. ಅಲ್ಲದೆ ಪಾದರಕ್ಷೆಗಳ ತಳಗಳು ಚಾಪೆಗಳು, ಕೃತಕ ಕೈ ಕಾಲುಗಳು, ಪೆಟ್ಟಿಗೆ ಟೋಪಿ ಮುಂತಾದವುಗಳ ಒಳಪದರದ ತಯಾರಿಕೆಯಲ್ಲಿಯೂ ಈಜುಬುರುಡೆಗಳು ಮುಂತಾದುವನ್ನು ಮಾಡಲೂ ಇದನ್ನು ಬಳಸುತ್ತಾರೆ. ಕಾರ್ಕನ್ನು ಕೊರೆಯುವಾಗ ಉಳಿಯುವ ಕಳಪೆ ಭಾಗಗಳನನ್ನು ಉಷ್ಣ, ವಿದ್ಯುತ್ತುಗಳನ್ನು ತಡೆಯುವ ಅವಾಹಕ ವಸ್ತುವಾಗಿ ಉಪಯೋಗಿಸುತ್ತಾರೆ.
ಮರಕ್ಕೆ 20 ವರ್ಷ ವಯಸ್ಸಾದ ಮೇಲೆ ಕಾರ್ಕನ್ನು ತೆಗೆಯುತ್ತಾರೆ. ಸುಮಾರು 150 ವರ್ಷ ಬಾಳುವ ಈ ಮರದಿಂದ 8-10 ವರ್ಷಗಳಿಗೊಮ್ಮೆಯಂತೆ ಕಾರ್ಕ್ ತೆಗೆಯ ಬಹುದು. ಕಾರ್ಕ್‍ನ್ನು ತೆಗೆಯುವಾಗ ತೊಗಟೆಯನ್ನು ಉದ್ದನೆಯಪಟ್ಟಿಗಳಾಗಿ ಬೇರ್ಪಡಿಸಿ, ಕಂತೆ ಕಟ್ಟಿ ಹಲವಾರು ವಾರಗಳ ಕಾಲ ಒಣಗಲು ಬಿಡುತ್ತಾರೆ. ಅನಂತರ ಅದನ್ನು ನಿರಿನಲ್ಲಿ ಕುದಿಸುತ್ತಾರೆ. ಇದರಿಂದ ಅದರಲ್ಲಿರುವ ಟ್ಯಾನಿಸ್ ಮುಂತಾದ ವಸ್ತುಗಳು ಪ್ರತ್ಯೇಕಗೊಳ್ಳುತ್ತವೆ. ಆಮೇಲೆ ಒಣಗಿಸಿ, ಬೇಕಾದ ಗಾತ್ರಕ್ಕೆ ಕತ್ತರಿಸಿ ಉಪಯೋಗಿಸುತ್ತಾರೆ.
ಬಿಗ್ನೋನಿಯೇಸೀ ಕುಟುಂಬಕ್ಕೆ ಸೇರಿದ ಮಿಲಿಂಗ್‍ಟೋನಿಯ ಹಾರ್ಟೆನ್ಸಿಸ್ ಎಂಬ ಮರದಿಂದಲೂ ಕೆಳದರ್ಜೆಯ ಕಾರ್ಕನ್ನು ತೆಗೆಯುತ್ತಾರೆ. ಈ ಮರಕ್ಕೆ ಬಿರಟು ಮರ ಎಂಬ ಕನ್ನಡ ಹೆಸರೂ ಇಂಡಿಯನ್ ಕಾರ್ಕ್ ಟ್ರೀ ಎಂಬ ಸಾಮಾನ್ಯ ಬಳಕೆಯ ಇಂಗ್ಲಿಷಿನ ಹೆಸರೂ ಇವೆ.
## ಬಾಹ್ಯ ಸಂಪರ್ಕಗಳು
* *Quercus suber*. Plants of the World Online. Kew Science.
* Cork Oak. World Wildlife Foundation Priority Species.
* Cork Industry Federation. 2014.
* PlanetCork.org. Educating primary school children in sustainable development. Cork Industry Federation. 2009.
* Cork Oak (*Quercus suber*). European Forest Genetic Resources Programme (EUFORGEN).

## ಉಲ್ಲೇಖಗಳು
ವರ್ಗ:ಮರಗಳು
ವರ್ಗ:ಸಸ್ಯಗಳು
ಕಾರ್ಟೀಸಿಯನಿಸಂ

**ಕಾರ್ಟೀಸಿಯನಿಸಂ **  ಫ್ರೆಂಚ್ ದೇಶದ ಡೇಕಾರ್ಟ್ (1596-1650) ಎಂಬ ದಾರ್ಶನಿಕನ ಸಿದ್ಧಾಂತಕ್ಕೆ ಈ ಹೆಸರಿದೆ. ಈತ ಮಹಾ ಗಣಿತತಶಾಸ್ತ್ರ ಪಂಡಿತನಾಗಿದ್ದುದಲ್ಲದೆ ಪಾಶ್ಚಾತ್ಯ ತತ್ತ್ವಶಾಸ್ತ್ರದ ಆಧುನಿಕ ಯುಗ ಪ್ರವರ್ತಕನೂ ಆಗಿದ್ದ. ಮತೀಯ ಕಟ್ಟುಪಾಡನ್ನು ಬಿಟ್ಟು ಸ್ವತಂತ್ರವಾದ ವಿಚಾರಮಾರ್ಗದಿಂದ ತತ್ತ್ವನಿರೂಪಣೆಮಾಡುವ ಕ್ರಾಂತಿಕಾರಕ ಪದ್ಧತಿಯನ್ನು ಈv ಪ್ರಾರಂಭಿಸಿದ.ಗಣಕ  ಶಾಸ್ತ್ರದಲ್ಲಿರುವಂತೆ ದರ್ಶನದಲ್ಲೂ ಖಚಿತವಾದ ಆಲೋಚನಾಕ್ರಮ ಇರಬೇಕೆಂಬುದು ಇವನ ಮತ. ಸಂಶಂಯಾಸ್ಪದವಾದ ಭಾವಗಳನ್ನೆಲ್ಲ ತ್ಯಜಿಸಿ ಸಂಶಯರಹಿತವಾಗಿ ಮೂಲತತ್ತ್ವವನ್ನು ಶೋಧಿಸಿ ಅಂಗಿಕರಿಸಬೇಕೆಂದು ಈತ ತನ್ನ ದರ್ಶನದ ಮಾರ್ಗವನ್ನು ರೂಪಿಸಿದ. ಇದನ್ನೇ ಕಾರ್ಟೀಸಿಯನ್ ಕ್ರಮ ಎನ್ನಲಾಗಿದೆ. ಈ ಕ್ರಮದ ತತ್ತ್ವಕ್ಕೆ ಕಾರ್ಟೀಸಿಯನಿಸಂ ಎಂದು ಹೆಸರು. ಸಂಶಯಾತೀತ ಮೂಲ ತತ್ತ್ವವೇ ಆತ್ಮ ಅಥವಾ ಬುದ್ಧಿ ಎಂದು ಡೇಕಾರ್ಟನ ವಾದ. ಸಂಶಯಕ್ಕೂ ಆಧಾರವಾದುದರಿಂದ ಆತ್ಮ ತತ್ತ್ವವನ್ನು ಸಂಶಯಾತೀತವಾದ ವಸ್ತುವೆಂದು ಈತ ಸಾಧಿಸುತ್ತಾನೆ. ನಾನು ಯೋಚಿಸುತ್ತೇನೆ; ಆದುದರಿಂದ ನಾನು ಇದ್ದೇನೆ-ಎಂಬ ಈತನ ವಾzದ ಪ್ರಸಿದ್ಧವಾಗಿದೆ. ಇದರ ಆಧಾರದಿಂದ ಅಚೇತನ ಜಗತ್ತು ಮತ್ತು ಈಶ್ವರ ಎಂಬ ಇನ್ನೆರಡು ತತ್ವಗಳನ್ನು ಡೇಕಾರ್ಟ್ ಸಾಧಿಸುತ್ತಾನೆ. ಚೇತನ ಮತ್ತು ಅಚೇತನಗಳಿಗಿರುವ ವಿಭಿನ್ನತೆಯನ್ನು ವಿಶೇಷವಾಗಿ ಪ್ರತಿಪಾದಿಸುವುದರಿಂದ ಇವನದು ದ್ವೈತ ಪದ್ಧತಿಯಾಗುತ್ತದೆ. ಡೇಕಾರ್ಟ್ ಮೊದಲುಮಾಡಿದ ತತ್ತ್ವವನ್ನು ಬೆಳೆಸಿದವರಿಗೆ ಕಾರ್ಟೀಸಿಯನರೆಂದು ಹೆಸರು. ಇವರಲ್ಲಿ ಮುಖ್ಯರಾದವರು ಜೋನೀಸ್‍ ಕ್ಲವ್‍ಬರ್ಗ್, ಏಡ್ರಿಯನ್ ಹೆರಿಬೋರ್ಡ್, ಕ್ರಿಸ್ಟೋಫ್‍ವಿಟಿಝ್, ಬಾಲ್ತಸಾರ್ ಬೆಕ್ಕರ್, ಅಲೆಕ್ಸಾಂಡರ್ ರೋಯೆಲ್. 
## ಕಾರ್ಟೀಸಿಯನಿಸಮಿನ ಮುಖ್ಯ ಅಂಶಗಳು
# ಗಣಿತಶಾಸ್ತ್ರದ ಮಾರ್ಗವನ್ನು ಅನುಸರಿಸಿ ವಿಶಿಷ್ಟವಾದ ದಾರ್ಶನಿಕ ಅಲೋಚನಾ ಮಾರ್ಗದ ನಿರೂಪಣೆ.
# ಆತ್ಮ ಅಥವಾ ಬುದ್ಧಿ ಅಸಂದಿಗ್ಧವೂ ಅನುಕರಣೀಯವೂ ಆದ ಮೂಲತತ್ತ್ವವೆಂಬ ವಾದ.
# ಚೇತನಾಚೇತನಗಳಿಗೆ ಅತ್ಯಂತ ವೈಷಮ್ಯವನ್ನು ಸಾಧಿಸುವುದು.
## ಪ್ರಮುಖ ಪ್ರತಿಪಾದಕರು
* ಅನ್ಟೋಯ್ನ್ ಅರ್ನಾಲ್ಡ್
* ಬಾಲ್ತಸಾರ್ ಬೆಕ್ಕರ್
* ಜೋಹಾಸ್ನ್ ಕ್ಲೌಬರ್ಗ್
* ಮೈಕೆಲೆಂಜಲೋ ಫಾರ್ಡೆಲ್ಲಾ
* ಅಂಟೋಯ್ನ್ ಲೆ ಗ್ರಾಂಡ್
* ಏಡ್ರಿಯನ್ ಹೆರಿಬೋರ್ಡ್
* ನಿಕೋಲಾಸ್ ಮಲೆಬ್ರಾಂಚೆ
* ಫ್ರಾಂಕೋಯಿಸ್ ಪೌಲೈನ್ ಡೆ ಲಾ ಬರ್ರೆ
* ಎಡ್ಮಂಡ್ ಪೌರ್‍ಚೋಟ್
* ಪಿಯರೆ ಸೈಲ್ವೈನ್ ರೆಗಿಯಸ್
* ಹೆನ್ರಿಕಸ್ ರೆಗಿಯಸ್
* ಜಾಕಸ್ ರೋಹೌಲ್ಟ್
* ಕ್ರಿಸ್ಟೋಫ್‍ವಿಟಿಝ್

## ಬಾಹ್ಯ ಸಂಪರ್ಕಗಳು
## ಉಲ್ಲೇಖಗಳು
ವರ್ಗ:ತತ್ವಶಾಸ್ತ್ರ
ವರ್ಗ:ತತ್ವಶಾಸ್ತ್ರೀಯ ವಾದಗಳು
ಕಾಟನ್ ವೂಲ್

**ಕಾಟನ್‍ವೂಲ್**  ಆಸ್ಪತ್ರೆಗಳಲ್ಲಿ ಅಥವಾ ವೈದ್ಯ ಚಿಕಿತ್ಸೆ ಸಂದರ್ಭಗಳಲ್ಲಿ ಉಪಯೋಗಿಸತಕ್ಕ, ಹೀರುವ ಶಕ್ತಿ ಇರುವ ಹತ್ತಿ. ಅರಳೆಯನ್ನು ಎಕ್ಕಿ ಚೆಲುವೆ ಮಾಡಿ ಅದರ ಮೇಲಿರುವ ಮೇಣದ ಕವಚವನ್ನು ತೆಗೆದು ಶುಭ್ರ ಮಾಡಿ ಅದು ನೀರನ್ನು ಹೀರುವುದಕ್ಕೆ ಯೋಗ್ಯವಾಗುವಂತೆ ಮಾಡುವರು. ಅನಂತರ ಅದನ್ನು ರೋಬರ್ ಮೂಲಕ ಹಾಸಿ ಹಾಳೆಗಳಂತೆ ಅದುಮುವರು. ಹೀಗೆ ತಯಾರಿಸಿದ ಹತ್ತಿಯನ್ನು ರಕ್ತ, ಕೀವು, ನೀರು ಅಥವಾ ಇತರೇ ದ್ರಾವಕಗಳನ್ನು ಹೀರುವುದಕ್ಕೂ ಗಾಯವನ್ನು ರಕ್ಷಿಸುವುದಕ್ಕೂ ತೊಳೆಯುವುದಕ್ಕೂ ಉಪಯೋಗಿಸುವರು. ಈ ಹತ್ತಿ ಗಿಡದ ಎಲೆ, ತೊಟ್ಟು ಅಥವಾ ಇತರೇ ಕಳಂಕಗಳು ಯಾವುದೂ ಇಲ್ಲದಂತೆ ಶುಭ್ರವಾಗಿರಬೇಕು. ಇದು ವೈದ್ಯಕೀಯ ಕ್ರಮಗಳಿಗೆ ಉಪಯೋಗಿಸತಕ್ಕದ್ದು ಎಂಬುದರ ಸಂಕೇತವಾಗಿ ಇದಕ್ಕೆ ಸ್ವಲ್ಪ ರಂಗು ಹಾಕಿರುವರು. ವೈಜ್ಞಾನಿಕ ಸಂಶೋಧನೆಗಳಲ್ಲಿ ಕುಪ್ಪಿ, ಫ್ಲಾಸ್ಕು, ಇತ್ಯಾದಿಗಳಲ್ಲಿ ಇಡುವ ವಸ್ತುಗಳನ್ನು ಗಾಳಿಯ ಸೋಂಕಿನಿಂದ ರಕ್ಷಿಸುವುದಕ್ಕೆ ಅವುಗಳ ಬಾಯಿಗಳನ್ನು ಈ ಹತ್ತಿಯಿಂದ ಚೆನ್ನಾಗಿ ತುಂಬುತ್ತಾರೆ. 

ವರ್ಗ:ವೈದ್ಯಕೀಯ ಉಪಕರಣಗಳು
ವರ್ಗ:ಚಿಕಿತ್ಸೆ
ಕಾನ್ಸ್ಟಂಟೈನ್

**ಕಾನ್‍ಸ್ಟಂಟೈನ್** (1868-1923) : ಗ್ರೀಕರ ದೊರೆ. 1ನೆಯ ಜಾರ್ಜನ ಮಗ. ಅಥೆನ್ಸಿನಲ್ಲಿ ಹುಟಿ, ಜರ್ಮನಿಯ ಲೀಪ್‍ಜಿಗ್ ವಿಶ್ವವಿದ್ಯಾಲಯ ಮತ್ತು ಪ್ರಷ್ಯದ ಮಿಲಿಟರಿ ಶಾಲೆಯಲ್ಲಿ ಶಿಕ್ಷಣ ಪಡೆದು, 1889ರಲ್ಲಿ ಜರ್ಮನ್ ಚಕ್ರವರ್ತಿ 2ನೆಯ ವಿಲಿಯಮನ ಸೋದರಿ ಸೋಫಿಯಳನ್ನು ವಿವಾಹವಾದ. 1897ರಲ್ಲಿ ಥೆಸ್ಸಲಿಯಲ್ಲಿ ಗ್ರೀಕ್ ಸೈನ್ಯ ಸೋತದ್ದರಿಂದ ಇವನ ಕೀರ್ತಿಗೆ ಕುಂದುಂಟಾಯಿತು. 1909ರಲ್ಲಿ ಗ್ರೀಸ್ ಮತ್ತು ಕ್ರೀಟ್ ದ್ವೀಪದ ಮಧ್ಯೆ ಒಕ್ಕೂಟದ ಸಂಧಾನ ವಿಫಲವಾದುದಕ್ಕೆ ಸೈನಿಕ ಕೂಟದವರು ಇವನೂ ಇವನ ಸೋದರರೂ ಕಾರಣವೆಂದು ದೂಷಿಸಿ ಅವರನ್ನು ಸೈನ್ಯದಿಂದ ಹೊರಹಾಕಿದರು. ಪುನಃ ಅವರನ್ನು ಸೈನ್ಯಕ್ಕೆ ಸೇರಿಸಿಕೊಂಡಾಗ ಈತನು ಪ್ರಾನ್ಸಿನ ಸೈನ್ಯಸಮಿತಿಯ ಸಹಾಯದಿಂದ ಗ್ರೀಕ್ ಸೈನ್ಯವನ್ನು ಸುವ್ಯವಸ್ಥಿಗೊಳಿಸಿ, 1912-13ರ ಬಾಲ್ಕನ್ ಯುದ್ದಗಳಲ್ಲಿ ಗ್ರೀಕ್ ಸೈನ್ಯದ ಜಯಕ್ಕೆ ಕಾರಣನಾದ. ಆಗ ಈತ ತನ್ನ ಯುದ್ದ ದಕ್ಷತೆಯ ವಿಷಯದಲ್ಲಿ ಮತ್ತೆ ಮನ್ನಣೆಗಳಿಸಿದ. 1ನೆಯ ಜಾರ್ಜನ ಮರಣಾನಂತರ 1913 ಮಾರ್ಚಿ 18ರಂದು ಇವನಿಗೆ ರಾಜಪದವಿ ಪ್ರಾಪ್ತವಾಯಿತು.
ಒಂದನೆಯ ಮಹಾಯುದ್ಧ ಪ್ರಾರಂಭವಾದಾಗ 1914ರ ಆಗಸ್ಟ್ 7ರಂದು ಈತ ಜರ್ಮನರ ಪರವಾಗಿ ಹೇಳಿಕೆಯಿತ್ತರೂ ಯುದ್ಧದಲ್ಲಿ ತಟಸ್ಥನೀತಿ ಅನುಸರಿದ. ತುರ್ಕಿ ಯುದ್ದಕ್ಕೆ ಸೇರಿದಾಗಲೂ ಈತ ತನ್ನ ಸೇನಾಧಿಪತಿಯ  ಸಲಹೆಯನ್ನೊಪ್ಪದೆ ತಟಸ್ಥನೀತಿಯನ್ನೇ ಅನುಸರಿದ್ದರಿಂದ ಆ ಸೇನಾಧಿಪತಿ ರಾಜೀನಾಮೆ ನೀಡಿದನಾದರೂ 1915ರ ಜೂನಿನಲ್ಲಿ ನಡೆದ ಚುನಾವಣೆಗಳಲ್ಲಿ ಅವನೇ ಬಹುಮತದಿಂದ ಆರಿಸಿಬಂದ. ಇಬ್ಬರ ನಡುವಣ ಮನಸ್ತಾಪ ಉಲ್ಬಣಗೊಂಡಿತು. ಈ ಮಧ್ಯೆ ಗ್ರೀಕ್ ಮತ್ತು ಮಿತ್ರಕೂಟಗಳ ನಡುವೆ ವಿರಸವುಂಟಾಯಿತು. ಮಿತ್ರಕೂಟಕ್ಕೆ ಸೇರಿದ ಫ್ರೆಂಚ್ ದಳಪತಿ 1917ರಲ್ಲಿ ಕಾನ್‍ಸ್ಟಂಟೈನನನ್ನು ತೆಗೆದುಹಾಕಿ, ಅವನ ಎರಡನೆಯ ಮಗ ಅಲೆಕ್ಸಾಂಡರನನ್ನು ಸಿಂಹಾಸನಕ್ಕೆ ನೇಮಿಸಿದ. 1920ರ ನವೆಂಬರಿನಲ್ಲಿ ನಡೆದ ಚುನಾವಣೆಗಳ ಫಲವಾಗಿ ಸ್ವಿಟ್ಜರ್ಲೆಂಡಿನಲ್ಲಿದ್ದ ಕಾನ್‍ಸ್ಟಂಟೈನ್ ಪುನಃ ಅಧಿಕಾರಕ್ಕೆ ಬಂದ. ಗ್ರೀಸ್-ತುರ್ಕಿಗಳ ಹಳೆಯ ದ್ವೇಷ ಮುಂದುವರಿಯಿತು. 1922ರ ಆಗಸ್ಟ್-ಸೆಪ್ಟೆಂರ್‍ನಲ್ಲಿ ಗ್ರೀಕರು ಸೋತರು. ಸೈನ್ಯದಲ್ಲಿ ದಂಗೆಯುಂಟಾಯಿತು. ಸೆಪ್ಟೆಂಬರ್ 30ರಂದು ಕಾನ್‍ಸ್ಟಂಟೈನ್ ಅಧಿಕಾರ ತ್ಯಾಗಮಾಡಿ, ಹಿರಿಯ ಪುತ್ರ 2ನೆಯ ಜಾರ್ಜನಿಗೆ ರಾಜ್ಯಾಧಿಕಾರವನ್ನು ವಹಿಸಿಕೊಟ್ಟ. ಈತ ಮೃತನಾದ್ದು 1923ರ ಜನವರಿ 11ರಂದು.  
## ಬಾಹ್ಯ ಸಂಪರ್ಕಗಳು
* 
*Abdication speech of 1917
*Royal House of Greece 
*The Great War – King Constantine I of Greece
*Elli Lemonidou: Constantine I, King of Greece, in: 1914–1918 online. International Encyclopedia of the First World War.
* 
* 

## ಉಲ್ಲೇಖಗಳು
ವರ್ಗ:ಗ್ರೀಕ್ ಇತಿಹಾಸ
ವರ್ಗ:ರಾಜರು
ವರ್ಗ:ಇತಿಹಾಸ
ಕೃಷ್ಣರಾಜ ಒಡೆಯರು 1

**ಕೃಷ್ಣರಾಜ ಒಡೆಯರು 1** ಮೈಸೂರು ಸಂಸ್ಥಾನವನ್ನಾಳಿದ ದೊರೆಗಳ ಪೈಕಿ ಒಬ್ಬರು. ಇವರ ಆಳ್ವಿಕೆಯ ಕಾಲ 1714-1731. ಒಡೆಯರ ಮನೆತನದಲ್ಲಿ ಹದಿನಾರನೆಯವರು.
## ಬದುಕು
ಇಮ್ಮಡಿ ಕಂಠೀರವ ನರಸರಾಜ ಒಡೆಯರು (ಮೂಕರಸ) ಮತ್ತು ಅವರ ಪತ್ನಿ ಚೆಲುವರಾಜಮ್ಮಣ್ಣಿ-ಇವರ ಪುತ್ರ. ಕಳಲೆ ಚಿಕ್ಕ ಅರಸಿನವರ ಪುತ್ರಿ ದೇವಾಜಮ್ಮಣ್ಣಿಯನ್ನೂ ಅಷ್ಟಮಹಿಷಿಯರನ್ನೂ ವಿವಾಹವಾದರು. ದೇವಾಜಮ್ಮಣ್ಣಿಗೆ ಹುಟ್ಟಿದ ಗಂಡುಮಗು ಆರು ತಿಂಗಳಲ್ಲೇ ತೀರಿಕೊಂಡು ಮುಂದೆ ಸಂತಾನವಿಲ್ಲದ್ದರಿಂದ ಇವರು ಚಾಮರಾಜ ಮತ್ತು ಚಿಕ್ಕ ಕೃಷ್ಣರಾಜರನ್ನು ದತ್ತು ತೆಗೆದುಕೊಂಡರು.
## ರಾಜ್ಯಭಾರ
1724ರಲ್ಲಿ ಹೈದರಾಬಾದಿನ ನಿಜಾಮ ಮತ್ತು ಅವನ ಗುಂಪಿನವರು ಮೈಸೂರು ರಾಜ್ಯದ ಮೇಲೆ ಆಕ್ರಮಣ ನಡೆಸಿದಾಗ ಇವರು ಹಣ ತೆತ್ತು ಪಾರಾದರು. 1725ರಲ್ಲಿ ಮರಾಠರ ಪೇಶ್ವೆ 1ನೆಯ ಬಾಜೀರಾಯ ದಂಡೆತ್ತಿ ಬಂದಾಗ ಸಮರ್ಥವಾಗಿ ಹೋರಾಡಿ ಮರಾಠರ ಸೈನ್ಯವನ್ನು ಹೊಡೆದೋಡಿಸಿದರು. ಆರ್ಕಾಟಿನ ನವಾಬ ನಿಜಾಮನೊಂದಿಗೆ ಸೇರಿ ಮೈಸೂರಿನ ಮೇಲೆ ಆಕ್ರಮಣ ನಡೆಸಿದ್ದಕ್ಕೆ ಪ್ರತೀಕಾರವಾಗಿ ಅವನ ಪ್ರದೇಶಗಳನ್ನು ಆಕ್ರಮಿಸಿ ಅಪಾರ ಐಶ್ವರ್ಯವನ್ನು ಸೂರೆ ಮಾಡಿದರು. ಆರ್ಥಿಕ ಮುಗ್ಗಟ್ಟಿನ ಸಮಯದಲ್ಲಿ ಮೈಸೂರಿನ ಸೈನ್ಯ ಮಾಗಡಿ ಸಾವನದುರ್ಗಗಳನ್ನು ದೋಚಿ, ಅದರ ನಾಯಕ 3ನೆಯ ಕೆಂಪೆಗೌಡನನ್ನು ಸೆರೆ ಹಿಡಿಯಿತು.
ಕೃಷ್ಣರಾಜರು ದೈವಭಕ್ತರೂ ಉದಾರಿಗಳೂ ಆಗಿದ್ದರೂ ರಾಜ್ಯಭಾರದಲ್ಲಿ ನಿಪುಣರಾಗಿರಲಿಲ್ಲ. ದಳವಾಯಿ ನಂಜರಾಜಯ್ಯನೂ ಅವನ ಸೋದರ ದೇವರಾಜಯ್ಯನೂ ರಾಜ್ಯಸೂತ್ರವನ್ನು ಕೈವಶಮಾಡಿಕೊಂಡು ದುರಾಡಳಿತ ನಡೆಸಲಾರಂಭಿಸಿದರು.
## ದಾನಧರ್ಮ
ಕೃಷ್ಣರಾಜ ಒಡೆಯರು ತಿರುಪತಿಯ ದೇವಾಲಯ ಮತ್ತು ಕಂಚಿಯ ವರದರಾಜಸ್ವಾಮಿಯ ದೇವಾಲಯಗಳಿಗೂ ಇತರ ಸಣ್ಣಪುಟ್ಟ ದೇವಮಂದಿರಗಳಿಗೂ ಅನೇಕ ದತ್ತಿಗಳನ್ನು ಬಿಟ್ಟುದಲ್ಲದೆ, ಕಳಲೆಯ ಲಕ್ಷ್ಮೀಕಾಂತ ದೇವಾಲಯವನ್ನು ಜೀರ್ಣೋದ್ಧಾರ ಮಾಡಿಸಿ, ಅಲ್ಲೊಂದು ಅಗ್ರಹಾರವನ್ನು ಸ್ಥಾಪಿಸಿದರು. ಸಂಗೀತ ಸಾಹಿತ್ಯ ಮತ್ತಿತರ ಕಲೆಗಳಿಗೆ ಆಶ್ರಯದಾತರಾಗಿದ್ದರು. 
## ನಿಧನ
1731ರಲ್ಲಿ ಇವರು ಮೃತರಾದರು.

ವರ್ಗ:ಇತಿಹಾಸ
ವರ್ಗ:ಮೈಸೂರಿನ ಮಹಾರಾಜರು
ವರ್ಗ:ಕರ್ನಾಟಕ ಇತಿಹಾಸ
ಅಬ್ದುಲ್ಲಾ ಝಕಿರೋವ್

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

**ಅಬ್ದುಲ್ಲಾ ಝಕಿರೋವ್**(27 ಫೆಬ್ರವರಿ 1918 – 12 ಮಾರ್ಚ್ 1981) ಚೀನಾದ ರಾಜಕಾರಣಿಯಾಗಿದ್ದು, ತಮ್ಮ ಜನ್ಮಭೂಮಿಯಾದ ಕ್ಸಿನ್‌ಜಿಯಾಂಗ್ನಲ್ಲಿ ಉನ್ನತ ಹುದ್ದೆಗಳನ್ನು ವಹಿಸಿಕೊಂಡಿದ್ದರು. ದೂರ ಪಶ್ಚಿಮದ ಯಿನಿಂಗ್ (ಗುಲ್ಜಾ) ನಗರದಿಂದ ಬಂದ ಉಯ್ಘರ್‌ಗಳು ಸಮುದಾಯದವರಾದ ಅವರು, 1949ರಲ್ಲಿ ಕ್ಸಿನ್‌ಜಿಯಾಂಗ್ ಅನ್ನು ಪೀಪಲ್ಸ್ ರಿಪಬ್ಲಿಕ್ ಆಫ್ ಚೀನಾಕ್ಕೆ ಸೇರಿಸುವುದು (PRC) ನಂತರ ಚೀನೀ ಕಮ್ಯುನಿಸ್ಟ್ ಪಕ್ಷಕ್ಕೆ ಸೇರುವ ಮೊದಲು ಪೂರ್ವ ತುರ್ಕಿಸ್ತಾನ್ ಕ್ರಾಂತಿಕಾರಿ ಪಕ್ಷದ  ನಾಯಕರಾಗಿದ್ದರು. ಅವರ ಪುತ್ರ ಶೋಹ್ರತ್ ಜಾಕಿರ್ ಕೂಡ ನಂತರ PRCಯ ಪ್ರಮುಖ ರಾಜಕಾರಣಿಯಾಗಿದರು.

## ಜೀವನ ಚರಿತ್ರೆ 
### ಪ್ರಾರಂಭಿಕ ಜೀವನ ಮತ್ತು ಶಿಕ್ಷಣ
*ಅಬ್ದುಲ್ಲಾ ಜಾಕಿರ್*'  ಎಂಬ ಹೆಸರಿನಿಂದ 27 ಫೆಬ್ರವರಿ 1918ರಂದು ಯಿನಿಂಗ್, ಕ್ಸಿನ್‌ಜಿಯಾಂಗ್ ಪ್ರಾಂತ್ಯ, ಚೀನಾ ಗಣರಾಜ್ಯ,ಚೀನಾ ಗಣರಾಜ್ಯ (1912–1949)ದಲ್ಲಿ  ಜನಿಸಿದ ಅಬ್ದುಲ್ಲಾ, ತಮ್ಮ ಆರಂಭಿಕ ಜೀವನದ ಹೆಚ್ಚಿನ ಭಾಗವನ್ನು ಸೋವಿಯತ್ ಒಕ್ಕೂಟನಲ್ಲಿ ಕಳೆದರು. ಅಲ್ಲಿ ಅವರು ತಾಷ್ಕೆಂಟ್ನ ರಾಜ್ಯ ವಿಶ್ವವಿದ್ಯಾಲಯದಲ್ಲಿ ಉನ್ನತ ಶಿಕ್ಷಣ ಪಡೆದರು.
### ಸೋವಿಯತ್ ಯೂನಿಯನ್‌ನಲ್ಲಿನ ಅವಧಿ
ಆ ಕಾಲದ ಅನೇಕ ಸೋವಿಯತ್ ಶಿಕ್ಷಣ ಪಡೆದ ಉಯ್ಗುರ್ ಬುದ್ಧಿಜೀವಿಗಳಂತೆ, ವಿದೇಶಿ ಉನ್ನತ ಶಿಕ್ಷಣವನ್ನು ಸೂಚಿಸಲು ಅವರು ಕ್ಸಿನ್ಜಿಯಾಂಗ್ಗೆ ಮರಳಿದ ನಂತರ ತಮ್ಮ ಹೆಸರಿಗೆ ಸ್ಲಾವಿಕ್ ಹೆಸರಿನ ಪ್ರತ್ಯಯಗಳು-ov'' ಎಂಬ ಶಬ್ದವನ್ನು ಸೇರಿಸಿಕೊಂಡರು.
### ರಾಜಕೀಯ ಪ್ರವೇಶ ಮತ್ತು ಮಾರ್ಕ್ಸವಾದಿ ಚಟುವಟಿಕೆಗಳು
ಅವರು ಉತ್ತರ ಕ್ಸಿನ್‌ಜಿಯಾಂಗ್ನ ಇಲಿ ಕಜಾಕ್ ಸ್ವಾಯತ್ತ ಪ್ರಾಂತ್ಯ ಜಿಲ್ಲೆಯಲ್ಲಿ ಮೊದಲ ಮಾರ್ಕ್ಸ್‌ವಾದಿ–ಲೆನಿನಿಸ್ಟ್ ಅಧ್ಯಯನ ಗುಂಪನ್ನು ಸ್ಥಾಪಿಸಿದರು ಮತ್ತು ನಂತರ ಈಸ್ಟ್ ತುರ್ಕಿಸ್ತಾನ್ ರೆವಲ್ಯೂಷನರಿ ಯೂತ್ ಲೀಗ್ನ ಕೇಂದ್ರ ಕಾರ್ಯಕಾರಿ ಸಮಿತಿಗೆ ಸೇರಿದರು. 

### ಪೀಪಲ್ಸ್ ರಿಪಬ್ಲಿಕ್ ಆಫ್ ಚೀನಾಕ್ಕೆ ಸೇರ್ಪಡೆಯ ನಂತರದ ಜೀವನ
ನಂತರ ಅವರು ಜಿಯಾಂಗ್ ನಲ್ಲಿ ಹಲವು ಪ್ರಮುಖ ಹುದ್ದೆಗಳನ್ನು ವಹಿಸಿಕೊಂಡರು. ಅವುಗಳಲ್ಲಿ ಜಿಯಾಂಗ್ ಪ್ರಾಂತೀಯ ಜನತಾ ಸರ್ಕಾರದ ಪ್ರಧಾನ ಕಾರ್ಯದರ್ಶಿ, ಕ್ಸಿನ್‌ಜಿಯಾಂಗ್ ಉಯ್ಘರ್ ಸ್ವಾಯತ್ತ ಪ್ರಾದೇಶಿಕ ಸರ್ಕಾರದ ಉಪಾಧ್ಯಕ್ಷರು ಹಾಗೂ ಕ್ಸಿನ್‌ಜಿಯಾಂಗ್ ಉಯ್ಘರ್ ಸ್ವಾಯತ್ತ ಪ್ರಾದೇಶಿಕ ಪಕ್ಷದ ಸಮಿತಿಯ ಸ್ಥಾಯಿ ಸಮಿತಿಯ ಸದಸ್ಯತ್ವವಿದೆ. ಅವರು ಎರಡನೇ ನ್ಯಾಷನಲ್ ಪೀಪಲ್ಸ್ ಕಾಂಗ್ರೆಸ್ ಗೆ ಪ್ರತಿನಿಧಿಯಾಗಿಯೂ ಕಾರ್ಯನಿರ್ವಹಿಸಿದರು.

## ಉಲ್ಲೇಖಗಳು
ಕಾಯೋಕೊ ಶಿಮಿಜು

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

**ಕಾಯೋಕೊ ಶಿಮಿಜು** (ಜನನ: ನವೆಂಬರ್ 9, 1935) ಜಪಾನಿನ ರಾಜಕಾರಣಿ ಹಾಗೂ ನರ್ಸ್. ಅವರು ಪರಿಸರ ಸಂಸ್ಥೆಯ ಸಚಿವರಾಗಿ (37ನೇ ಮತ್ತು 38ನೇ ಅವಧಿ) ಸೇವೆ ಸಲ್ಲಿಸಿದ್ದು, ಸದನ ಪರಿಷತ್ ನ ಸದಸ್ಯೆಯಾಗಿ (ಮೂರು ಅವಧಿಗಳು) ಮತ್ತು ಇತರೆ ಹಲವು ಸರ್ಕಾರಿ ಹಾಗೂ ಪಕ್ಷೀಯ ಹುದ್ದೆಗಳನ್ನು ವಹಿಸಿಕೊಂಡಿದ್ದಾರೆ.

## ಆರಂಭಿಕ ಜೀವನ ಮತ್ತು ನರ್ಸಿಂಗ್ ವೃತ್ತಿ 
ಶಿಮಿಜು ಟೋಕಿಯೊದಲ್ಲಿನ ಕಿತಾಜೋನೊ ಹೈಸ್ಕೂಲ್ ಹಾಗೂ ಟೋಕಿಯೋ ವಿಶ್ವವಿದ್ಯಾಲಯದಲ್ಲಿ ವೈದ್ಯಕೀಯ ಮಹಾವಿದ್ಯಾಲಯದ ಆರೋಗ್ಯ ಮತ್ತು ನರ್ಸಿಂಗ್ ವಿಭಾಗದಿಂದ ಪದವಿಯನ್ನು ಪಡೆದರು. 
ನರ್ಸ್ ಆಗಿ, ಅವರು ಕಾಂತೊ ತೆಯ್ಶಿನ್ ಆಸ್ಪತ್ರೆಯ ನರ್ಸಿಂಗ್ ವಿಭಾಗದ ಮುಖ್ಯ ನರ್ಸ್, ಟೋಕಿಯೊ ವಿಶ್ವವಿದ್ಯಾಲಯ ವೈದ್ಯಕೀಯ ಮಹಾವಿದ್ಯಾಲಯದ ಉಪನ್ಯಾಸಕಿ, ಮತ್ತು ಆರೋಗ್ಯ ಹಾಗೂ ಕಲ್ಯಾಣ ಸಚಿವಾಲಯದ ವೈದ್ಯಕೀಯ ವ್ಯವಹಾರಗಳ ಬ್ಯೂರೋದಲ್ಲಿನ ನರ್ಸಿಂಗ್ ವಿಭಾಗದ ಮುಖ್ಯಸ್ಥೆಯಾಗಿ ಸೇವೆ ಸಲ್ಲಿಸಿದರು.
ಅವರು ನಿರಂತರವಾಗಿ ಮೂರು ಬಾರಿ ಆಯ್ಕೆಯಾದರು ಮತ್ತು ಪಕ್ಷದ ಒಳಗಿನ ಸೆಇವಾ-ಕೈ ಗುಂಪಿನ ಸದಸ್ಯೆಯಾಗಿದ್ದರು. ಕಾರ್ಮಿಕ ಸಂಸತ್ ಉಪಸಚಿವರಾಗಿ ಹಾಗೂ  ಸಂಸತ್ ಪರಿಷತ್ ನ  ಶಿಕ್ಷಣ ಸಮಿತಿಯ ಅಧ್ಯಕ್ಷೆಯಾಗಿ ಸೇವೆ ಸಲ್ಲಿಸಿದ ನಂತರ, 1999ರಲ್ಲಿ  ಒಬುಚಿ ಸಚಿವ ಸಂಪುಟದಲ್ಲಿ ಪರಿಸರ ಸಚಿವರಾಗಿ ಸೇರ್ಪಡೆಯಾದರು. ಮುಂದಿನ ವರ್ಷ ರಚಿಸಲಾದ ಮೊದಲ ಮೊರಿ ಸಚಿವಮಂಡಲದಲ್ಲಿಯೂ ಪುನರ್‌ನಿಯುಕ್ತರಾಗಿದರು.
2007ರಲ್ಲಿ ಅವರು ರಾಜಕೀಯದಿಂದ ನಿವೃತ್ತರಾದರು. ನವೆಂಬರ್ 2007ರಲ್ಲಿ ಅವರಿಗೆ ಗ್ರ್ಯಾಂಡ್ ಕಾರ್ಡನ್ ಆಫ್ ದಿ ಆರ್ಡರ್ ಆಫ್ ದಿ ರೈಜಿಂಗ್ ಸನ್  ಪುರಸ್ಕಾರ ಲಭಿಸಿತು.

## ಪುಸ್ತಕಗಳು 
ಔರ್ ಲಾ: ಕಾಮೆಂಟರಿ ಆನ್ ದ ಪಬ್ಲಿಕ್ ಹೆಲ್ತ್ ನರ್ಸ್, ಮಿಡ್‌ವೈಫ್ ಅಂಡ್ ನರ್ಸ್ ಲಾ – ಜಪಾನ್ ನರ್ಸಿಂಗ್ ಅಸೋಸಿಯೇಷನ್ ಪಬ್ಲಿಕೇಶನ್, 1985

ಔರ್ ಲಾ: ಲರ್ನಿಂಗ್ ಅಬೌಟ್ ದ ಲಾ ಫಾರ್ ಪಬ್ಲಿಕ್ ಹೆಲ್ತ್ ನರ್ಸಸ್, ಮಿಡ್‌ವೈವ್ಸ್, ಅಂಡ್ ನರ್ಸಸ್ (2ನೇ ಎಡಿಷನ್), 1988

ಎ ಫಸ್ಟ್-ಯರ್ ಡಯಟ್ ಮೆಂಬರ್’ಸ್ ನಾಗತಾಚೋ ಡೈರಿ: 365 ಡೇಸ್ ಆಫ್ ಶಿಮಿಜು ಕಾಯೋಕೊ, 1990

ನಾಗತಾಚೋ ಡೈರಿ: ಕಾಯೋಕೊ ಶಿಮಿಜು’ಸ್ ಆಕ್ಟಿವಿಟೀಸ್, 1992

ಕ್ರಿಯೇಟಿಂಗ್ ಎ ರಿಸೈಕ್ಲಿಂಗ್-ಬೇಸ್ಡ್ ಸೋಸೈಟಿ ಅಂಡ್ ಮೆಡಿಕಲ್ ವೇಸ್ಟ್, 2001

## ಸಹ-ಸಂಪಾದನೆ 
ನರ್ಸಿಂಗ್ ಲಾ ಹ್ಯಾಂಡ್‌ಬುಕ್, ಟೊಯೋಕೊ ಕಾಡೋವಾಕಿಯೊಂದಿಗೆ ಸಹ-ಎಡಿಟಿಂಗ್, 1984

ನರ್ಸಿಂಗ್ ಫಾರ್ ಆಲ್: ನರ್ಸಿಂಗ್ ಇನ್ ಸೋಸೈಟಿ, 1988

ನರ್ಸಿಂಗ್ ಲಾ ಹ್ಯಾಂಡ್‌ಬುಕ್ (1997 ಎಡಿಷನ್), ಟೊಯೋಕೊ ಕಾಡೋವಾಕಿ ಮತ್ತು ಹಿರೋಕೊ ಮೊರಿಯಾಮ ಅವರೊಂದಿಗೆ, 1997

ನರ್ಸಿಂಗ್ ಅಂಡ್ ಕೇರ್ ಲೆಜಿಸ್ಲೇಶನ್ ಹ್ಯಾಂಡ್‌ಬುಕ್, 2001

## ರಾಜಕೀಯ ಹುದ್ದೆಗಳು 
## ಉಲ್ಲೇಖಗಳು
ಕೃಷ್ಣರಾವ್, ಎಂ ವಿ

**ಕೃಷ್ಣರಾವ್, ಎಂ ವಿ** 1901-1971. ಕರ್ಣಾಟಕದ ಪ್ರಖ್ಯಾತ ಇತಿಹಾಸಜ್ಞ, ರಾಜನೀತಿಜ್ಞ; ಮೈಸೂರು ವಿಶ್ವವಿದ್ಯಾನಿಲಯದಲ್ಲಿ ಮೊದಲು ರಾಜ್ಯಶಾಸ್ತ್ರದ ಉಪಪ್ರಾಧ್ಯಾಪಕರೂ ಅನಂತರ ಇತಿಹಾಸದ ಪ್ರಾಧ್ಯಾಪಕರೂ ಆಗಿದ್ದವರು.
## ವಿದ್ಯಾಭ್ಯಾಸ
ತಮ್ಮ ವಿದ್ಯಾಭ್ಯಾಸ ಕಾಲದಲ್ಲಿ ಖ್ಯಾತ ವಿದ್ವಾಂಸ ಥಾಮಸ್ ಡೆನ್‍ಹ್ಯಾಂ, ಸಿ.ಆರ್. ರೆಡ್ಡಿ, ರಾಧಾಕುಮುದ ಮುಖರ್ಜಿ, ಎಸ್.ವಿ. ವೆಂಕಟೇಶ್ವರ, ಎಂ.ಎಚ್. ಕೃಷ್ಣ ಮೊದಲಾದವರ ಶಿಷ್ಯರಾಗಿದ್ದು, ಅವರಿಂದ ಜೀವನದ ವಿಶಾಲದೃಷ್ಟಿ, ವಿದ್ಯಾರ್ಜನೆಯಲ್ಲಿ ಆಳವಾದ ಸಂಶೋಧನಾತ್ಮಕ ಆಸಕ್ತಿ ಮತ್ತು ಪ್ರೌಢವಾದ ವಿದ್ವತ್ತನ್ನು ಗಳಿಸಿಕೊಂಡರು. ಮೈಸೂರಿನ ಮಹಾರಾಜ ಕಾಲೇಜಿನಲ್ಲಿ ಅಧ್ಯಾಪಕ ವೃತ್ತಿಗೆ ಸೇರಿದ ತರುವಾಯ ರಾಜ್ಯಶಾಸ್ತ್ರದಲ್ಲಿ ಹೆಚ್ಚಿನ ಪಾಂಡಿತ್ಯ ಗಳಿಸುವ ದೃಷ್ಟಿಯಿಂದ ಲಂಡನಿಗೆ ತೆರಳಿ, ಲಾಸ್ಕಿಯ ಶಿಷ್ಯರಾದರು. ಇದರ ಫಲವಾಗಿ ಗ್ರೋತ್ ಆಫ್ ಲಿಬರಲಿಸಂ ಇನ್ ಇಂಡಿಯ ಇನ್ ದಿ ನೈನ್‍ಟೀನ್ತ್ ಸೆಂಚುರಿ ಎಂಬ ಗ್ರಂಥ ರಚಿಸಿದರು.
## ಸಂಶೋಧನೆ
ಹೀಗೆ ತಮ್ಮ ಪಾಂಡಿತ್ಯಕ್ಕೆ ಭದ್ರ ಬುನಾದಿಯನ್ನು ಒದಗಿಸಿಕೊಂಡ ಅನಂತರ ಮೈಸೂರಿನ ಮಹಾರಾಜ ಕಾಲೇಜಿನಲ್ಲಿ ಸಂಶೋಧನೆ ಮತ್ತು ಬೋಧನೆಯಲ್ಲಿ ನಿರತರಾದರು. ವಿದ್ಯಾರ್ಥಿಗಳ ಮೇಲೆ, ಸಹಾಧ್ಯಾಪಕರ ಮೇಲೆ ಇವರು ಪ್ರಭಾವ ಬೀರಿದರು. ಇವರು ಒಳ್ಳೆಯ ವಾಗ್ಮಿತೆಯನ್ನೂ ವಿಷಯದ ಮೇಲೆ ಪ್ರಭುತ್ವವನ್ನೂ ಪಡೆದಿದ್ದರು. ಮೈಸೂರು ವಿಶ್ವವಿದ್ಯಾನಿಲಯದ ಪ್ರಾಧ್ಯಾಪಕ ಹುದ್ದೆಯಿಂದ 1956ರಲ್ಲಿ ಇವರು ನಿವೃತ್ತರಾದರೂ ಅನಂತರ ಒಂದೂವರೆ ದಶಕಗಳ ಕಾಲ ಕರ್ಣಾಟಕದ ಇತಿಹಾಸ, ಸಂಸ್ಕøತಿಗಳ ವಿಚಾರವಾಗಿ ಆಳವಾದ ಅಧ್ಯಯನ ಸಂಶೋಧನೆಗಳಲ್ಲಿ ನಿರತರಾಗಿದ್ದರಲ್ಲದೆ ಬೆಂಗಳೂರಿನ ಕಾಲೇಜೊಂದರಲ್ಲಿ ಅಧ್ಯಾಪಕ ವೃತ್ತಿಯನ್ನು ಮುಂದುವರಿಸಿದರು. ಬೆಂಗಳೂರು ನಗರದ ಅನೇಕ ಪ್ರಮುಖ ಐತಿಹಾಸಿಕ-ಸಾಂಸ್ಕøತಿಕ ಸಭೆ ಚಟುವಟಿಕೆಗಳಲ್ಲಿ ಸಕ್ರಿಯವಾಗಿ ಭಾಗವಹಿಸುತ್ತಿದ್ದರು. ಅಖಿಲ ಭಾರತ ವಿದ್ಯಾರ್ಥಿ ಪರಿಷತ್ತಿನ ಉಪಾಧ್ಯಕ್ಷತೆ, ಪ್ರೌಢಾಶಾಲಾ ಉಪಾಧ್ಯಾಯ ಸಂಘದ ಅಧ್ಯಕ್ಷತೆÉ, ಮಿಥಿಕ್ ಸೊಸೈಟಿಯ ಅಧ್ಯಕ್ಷಪದ, ಆಚಾರ್ಯ ತುಳಸಿಯವರಿಂದ ಪ್ರಚಲಿತವಾದ ಅಣುವ್ರತ ಸಮಿತಿಯ ಕರ್ಣಾಟಕ ಸಮಿತಿಯ ನಿರ್ದೇಶಕತ್ವ-ಇವು ಇವರ ಚಟುವಟಿಕೆಗಳಲ್ಲಿ ಕೆಲವು. ಕೃಷ್ಣರಾಯರು 1971ರಲ್ಲಿ ಮೃತರಾದರು.
## ಕೊಡುಗೆ
ವಿದ್ವತ್ ಲೋಕಕ್ಕೆ ಇವರ ಕೊಡುಗೆ ಗಮನಾರ್ಹ. ಕೌಟಿಲ್ಯನ ಅರ್ಥಶಾಸ್ತ್ರವನ್ನು ಕುರಿತ ಇವರ ಸಂಶೋಧನಾತ್ಮಕ ಲೇಖನಗಳು ಪುರಾತನ ಭಾರತೀಯ ರಾಜನೀತಿಯ ಅಧ್ಯಯನಕ್ಷೇತ್ರದಲ್ಲಿ ಉತ್ತಮ ಕೊಡುಗೆಗಳಾಗಿವೆ. 19ನೆಯ ಶತಮಾನದಲ್ಲಿ ಭಾರತದ ರಾಜಕಾರಣದಲ್ಲಿ ಬೆಳೆದುಬಂದ ಉದಾರತಾವಾದದ ಮೇಲಿನ ಇವರ ಅಧ್ಯಯನ ಉತ್ತಮವಾದ ಶಾಸ್ತ್ರೀಯ ಬರವಣಿಗೆಗೂ ಭಾಷಾಪ್ರೌಢಿಮೆಗೂ ಹೆಸರಾಗಿದೆ. ಪ್ರಾಚೀನ ಕರ್ಣಾಟಕದಲ್ಲಿ 7 ಶತಮಾನಗಳ ಕಾಲ ರಾಜ್ಯವಾಳಿ ಆ ಸಂಸ್ಕøತಿಯ ಬೆಳವಣಿಗೆಗೆ ಗಮನಾರ್ಹ ಕಾಣಿಕೆ ನೀಡಿದ ಗಂಗವಂಶದ ಚರಿತ್ರೆಯ ಮೇಲೆ ಇವರು ರಚಿಸಿದ ಹೊತ್ತಗೆ (ತಲಕಾಡಿನ ಗಂಗರು) ಇಂದಿಗೂ ಆ ವಂಶದ ಮೇಲಿನ ಏಕೈಕ ಅಧಿಕಾರಯುತ ಗ್ರಂಥ. ಕರ್ಣಾಟಕದ ಇತಿಹಾಸದ ಮೇಲೆ ಇವರು ಹಲವಾರು ಗ್ರಂಥಗಳನ್ನು ರಚಿಸಿದ್ದಾರೆ. ಇವುಗಳಲ್ಲಿ "ಗ್ಲಿಂಪ್ಸಸ್ ಆಫ್ ಕರ್ಣಾಟಕ ಹಿಸ್ಟೊರಿ" ಮತ್ತು "ಕರ್ಣಾಟಕ ಇತಿಹಾಸ ದರ್ಶನ"-ಇವು ಮುಖ್ಯವಾದವು. ಕರ್ಣಾಟಕ ಇತಿಹಾಸ ದರ್ಶನ ಕನ್ನಡ ನಾಡಿನ 2,000 ವರ್ಷಗಳ ಇತಿಹಾಸದ ಸಮಗ್ರ ನೋಟವನ್ನೊದಗಿಸುವ ದೊಡ್ಡ ಕೃತಿ. ಅವರ ಜೀವನದ ಕೊನೆಯ ಕಾಲದಲ್ಲಿ ಪ್ರಕಟವಾದ ಈ ಪುಸ್ತಕ ಅವರ ಆಳವಾದ ವಿದ್ವತ್ತು ಮತ್ತು ವಿಶಾಲವಾದ ಅನುಭವಗಳ ದ್ಯೋತಕವಾಗಿದೆ.
ಕೃಷ್ಣರಾಯರು ಬ್ರಿಟನ್ನಿನ ರಾಯಲ್ ಏಷ್ಯಾಟಿಕ್ ಸೊಸೈಟಿಯ ಗೌರವ ಸದಸ್ಯತ್ವ ಪಡೆದಿದ್ದರು. ರಾಜ್ಯ ಸರ್ಕಾರದ ಆಶ್ರಯದಲ್ಲಿ ನಡೆದ ಕರ್ಣಾಟಕ ಸ್ವಾತಂತ್ರ್ಯ ಚಳವಳಿಯ ಇತಿಹಾಸದ ರಚನೆಯಲ್ಲೂ ಇವರು ಭಾಗವಹಿಸಿದ್ದರು. ಕನ್ನಡ ವಿಶ್ವಕೋಶದ ಇತಿಹಾಸ ಉಪಸಮಿತಿಯ ಅಧ್ಯಕ್ಷರಾಗಿದ್ದರು. ಇವರ ಹಲವು ಲೇಖನಗಳು ಕನ್ನಡ ವಿಶ್ವಕೋಶದಲ್ಲಿ ಪ್ರಕಟವಾಗಿವೆ.

ವರ್ಗ:ಕರ್ನಾಟಕ ಇತಿಹಾಸ
ವರ್ಗ:ಇತಿಹಾಸ ತಜ್ಞರು
ವರ್ಗ:ಲೇಖಕರು
ಕೃಷ್ಣವರ್ಮ (ಕದಂಬ)

**ಕೃಷ್ಣವರ್ಮ** ಕದಂಬ ವಂಶದ ಪ್ರಸಿದ್ಧ ದೊರೆ; ಕಾಕುತ್ಸ್ಥವರ್ಮನ ಮಗ. ಆಳ್ವಿಕೆಯ ಕಾಲ 430-460. ಕಾಕುತ್ಸ್ಥವರ್ಮ ರಾಜ್ಯವಾಳುತ್ತಿದ್ದಾಗ ಅವನ ರಾಜಧಾನಿಯಾದ ವೈಜಯಂತಿಯ ದಕ್ಷಿಣದ ಸಾಮಂತರು ದಂಗೆಯೇಳಲು ಅದನ್ನು ಅಡಗಿಸಲು ಅವನ ಹಿರಿಯ ಮಗ ಶಾಂತಿವರ್ಮ ಮತ್ತು ತನ್ನ ತಮ್ಮ ಕೃಷ್ಣವರ್ಮರನ್ನು ಅಲ್ಲಿಗೆ ಕಳುಹಿಸಿದ. ಕೃಷ್ಣವರ್ಮ ಆ ದಂಗೆಯನ್ನಡಗಿಸಿ ಶಾಂತಿಯನ್ನು ನೆಲೆಗೊಳಿಸಿ ತ್ರಿಪರ್ವತದಲ್ಲಿ (ಈಗಿನ ಹಳೇಬೀಡು ಅಥವಾ ಮುರ್ಗೋಡ್, ಬೆಳಗಾಂವಿ ಜಿಲ್ಲೆ) ನೆಲೆನಿಂತು ರಾಜ್ಯಭಾರ ಮಾಡತೊಡಗಿದ. ಶಾಂತಿವರ್ಮ ಜೀವಿಸಿರುವವರೆಗೂ ಕೃಷ್ಣವರ್ಮ ಅವನ ಸಾಮಂತನಾಗಿದ್ದ. ಬನವಾಸಿಯ ಸಿಂಹಾಸನಕ್ಕೆ ಮೃಗೇಶವರ್ಮ ಬಂದಾಗ ಈತ ಸ್ವಾತಂತ್ರ್ಯ ಘೋಷಿಸಿ ಕದಂಬ ಸಂತತಿಯ ನೂತನ ಶಾಖೆಯ ಸ್ಥಾಪಕನಾದ. ಇವನ ಆಡಳಿತದ ಎರಡು ಮುಖ್ಯ ಘಟನೆಗಳೆಂದರೆ ನಾಗರನ್ನು ಸೋಲಿಸಿದ್ದು ಮತ್ತು ನಣಕ್ಕಾಸ ಪಲ್ಲವನನ್ನು ಪರಾಭವಗೊಳಿಸಿದ್ದು. 1ನೆಯ ಕೃಷ್ಣವರ್ಮ ನಾಗರನ್ನು ಸೋಲಿಸಿ ಅವರಿಂದ ದಾಯವನ್ನು ಪಡೆದಿದ್ದನೆಂದು ದೇವಗಿರಿ ತಾಮ್ರ ಶಾಸನದಲ್ಲಿ ಹೇಳಲಾಗಿದೆ. ಈ ದೊರೆ ತನ್ನ ವಿಜಯಗಳ ಸಂಕೇತವಾಗಿ ಅಶ್ವಮೇಧಯಾಗ ಮಾಡಿದ. ಕೈಕೇಯ ಮನೆತನದ ಅರಸುಕುವರಿಯನ್ನು ಈತ ವಿವಾಹವಾದ. ಇವನಿಗೆ ವಿಷ್ಣುವರ್ಮ, ದೇವವರ್ಮ ಎಂಬ ಇಬ್ಬರು ಮಕ್ಕಳಿದ್ದರು. ಕೃಷ್ಣವರ್ಮನ ಮರಣಾನಂತರ ಅವನ ಮಗ ವಿಷ್ಣುವರ್ಮ ತ್ರಿಪರ್ವತಶಾಖೆಯ ಅರಸನಾದ.

ವರ್ಗ:ಕರ್ನಾಟಕ ಇತಿಹಾಸ
ವರ್ಗ:ರಾಜರು
ವರ್ಗ:ರಾಜವಂಶಗಳು
ಕೃಷ್ಣವರ್ಮ 2

**ಕೃಷ್ಣವರ್ಮ 2**ಕದಂಬ ರಾಜ ಸಿಂಹವರ್ಮನ ಮಗ ಮತ್ತು ಕದಂಬ ಮನೆತನದ ಉಪಶಾಖೆಯ ನಾಲ್ಕನೆಯ ದೊರೆ. ಅತ್ಯಂತ ಸಮರ್ಥ. ಅಳ್ವಿಕೆಯ ಕಾಲ 516-540. ಎರಡು ಕದಂಬ ರಾಜ್ಯಗಳನ್ನೂ ಮತ್ತೆ ಒಂದುಗೂಡಿಸಿದ ಕೀರ್ತಿ ಇವನದು. ಇವನು ನಾಗಪುರವನ್ನು ಗೆದ್ದು ಪಟ್ಟವೇರಿದನೆಂದು ಶಾಸನಗಳಿಂದ ತಿಳಿದುಬರುತ್ತದೆ. ಕದಂಬ ಸಂತತಿಯ ಮತ್ತೊಂದು ಶಾಖೆಯ ದೊರೆಯಾಗಿದ್ದ ಹರಿವರ್ಮನನ್ನು ಸೋಲಿಸಿ ಅವನ ರಾಜಧಾನಿಯಾಗಿದ್ದ ಬನವಾಸಿ ಅಥವಾ ವೈಜಯಂತಿಯಲ್ಲಿ ಈತ ನೆಲಸಿದನೆಂದು ತಿಳಿದು ಬರುತ್ತದೆ. ಈತ ಅಶ್ವಮೇಧಯಾಗವನ್ನು ಆಚರಿಸಿದ. ಚಾಳುಕ್ಯ ಸಂತತಿಯ 1ನೆಯ ಪುಲಿಕೇಶಿ ಕೃಷ್ಣವರ್ಮನ ಸಾಮಂತನಾಗಿದ್ದ. ಅನಂತರ ಅವನನ್ನು ಸೋಲಿಸಿ ಸ್ವತಂತ್ರನಾಗಿ ಬಾದಾಮಿಯನ್ನು ರಾಜಧಾನಿಯಾಗಿ ಮಾಡಿಕೊಂಡ-ಅನಂತರ ಕದಂಬ ಸಂತತಿ ಕ್ಷೀಣಗೊಂಡಿತು. ಕೃಷ್ಣವರ್ಮನ ಮರಣಾನಂತರ (540) ಅವನ ಮಕ್ಕಳಾದ ಅಜವರ್ಮ ಮತ್ತು ರವಿವರ್ಮರೂ ಅಜವರ್ಮನ ಮಗ ಭೋಗಿವರ್ಮನೂ ಅನುಕ್ರಮವಾಗಿ ಅಧಿಕಾರಕ್ಕೆ ಬಂದರಾದರೂ ಅವರು ಸ್ವತಂತ್ರರಾಗಿ ಆಳಲಿಲ್ಲ.

ವರ್ಗ:ಇತಿಹಾಸ
ವರ್ಗ:ಕರ್ನಾಟಕ ಇತಿಹಾಸ
ಟರ್ಕಿಯಲ್ಲಿರುವ ವಿಮಾನ ನಿಲ್ದಾಣಗಳ ಪಟ್ಟಿ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

ಇದು ಟರ್ಕಿಯಲ್ಲಿರುವ ವಿಮಾನ ನಿಲ್ದಾಣಗಳ ಪಟ್ಟಿಯಾಗಿದೆ, ಸ್ಥಳದ ಪ್ರಕಾರ ವಿಂಗಡಿಸಲ್ಪಟ್ಟಿದೆ.
 ಜಗತ್ತಿನ ಅತಿದೊಡ್ಡ ವಿಮಾನ ನಿಲ್ದಾಣಗಳಲ್ಲಿ ಒಂದಾಗಿದೆ. ]]

## ವಿಮಾನ ನಿಲ್ದಾಣಗಳು
## ಉಲ್ಲೇಖಗಳು
*  ದೆವ್ಲೆಟ್ ಹವಾ ಮೆಯ್ದನ್ಲಾರಿ ಇಶ್ಲೆಟ್ಮೆಸಿ (DHMİ) (ಸ್ಟೇಟ್ ಏರ್ಪೋರ್ಟ್ಸ್ ಅಥಾರಿಟಿ)
* 
* 

## ಬಾಹ್ಯ ಕೊಂಡಿಗಳು
* ಟರ್ಕಿಯಲ್ಲಿ ವಿಮಾನ ನಿಲ್ದಾಣಗಳ ಪಟ್ಟಿಗಳು:
** ಗ್ರೇಟ್ ಸರ್ಕಲ್ ಮ್ಯಾಪರ್
** ಫಾಲಿಂಗ್ರೈನ್.ಕಾಂ
** ಏರ್ಕ್ರಾಫ್ಟ್ ಚಾರ್ಟರ್ ವರ್ಲ್ಡ್ 
** ತುರ್ಕಿಯೆ ಹವಾಲನ್ಲಾರಿ 
** ದಿ ಏರ್ಪೋರ್ಟ್ ಗೈಡ್
** 
** ATM ಡಾಲಮನ್ ಅಂತರರಾಷ್ಟ್ರೀಯ ವಿಮಾನ ನಿಲ್ದಾಣ



ಟರ್ಕಿ
ಟರ್ಕಿ
ಟರ್ಕಿ
ಎಚ್. ಕೃಷ್ಣಶಾಸ್ತ್ರಿ

ಎಚ್. ಕೃಷ್ಣಶಾಸ್ತ್ರಿ(1870-1928). 1920 ರಿಂದ 1925ರವರೆಗೆ ಭಾರತ ಸರ್ಕಾರದ ಶಾಸನ ಇಲಾಖೆಯ ಮುಖ್ಯಾಧಿಕಾರಿಯಾಗಿದ್ದವರು. ಬೆಂಗಳೂರು ಜಿಲ್ಲೆಯ ಹೊಸಕೋಟೆಯಲ್ಲಿ ಜನಿಸಿದರು.
## ಉದ್ಯೋಗ
ಶಾಸನ ಇಲಾಖೆಯ ಮುಖ್ಯಾಧಿಕಾರಿಗಳಾಗಿದ್ದ ಖ್ಯಾತ ಜರ್ಮನ್ ವಿದ್ವಾಂಸ ಹುಲ್ಟ್‍ಸ್‍ಕ್‍ನ ಸಹಾಯಕರಾಗಿ ನೇಮಕಗೊಂಡರು. 1908ರಲ್ಲಿ ಸಹಾಯಕ ಸೂಪರಿಂಟೆಂಡೆಂಟರ ಹುದ್ದೆಗೇರಿದರು. ಅನಂತರ ವಿವಿಧ ಮಟ್ಟಗಳಲ್ಲಿ ಸೇವೆ ಸಲ್ಲಿಸಿದರು.
## ಸಾಧನೆ
ಸಂಸ್ಕøತ, ಕನ್ನಡ, ತಮಿಳು ಮತ್ತು ತೆಲುಗು ಭಾಷೆಗಳಲ್ಲಿ ಪ್ರೌಢವಿದ್ವಾಂಸರಾಗಿದ್ದ ಇವರು 1909 ರಿಂದ 1919ರವರೆಗೆ ಸಂಪಾದಿಸಿದ, ದಕ್ಷಿಣ ಭಾರತದ ಭಾರತದ ಶಾಸನಗಳಿಗೆ ಸಂಬಂಧಿಸಿದ ವಾರ್ಷಿಕ ವರದಿಗಳು (ಆನ್ಯುಯಲ್ ರಿಪೋಟ್ರ್ಸ್ ಆನ್ ಸೌತ್ ಇಂಡಿಯನ್ ಎಪಿಗ್ರಫಿ) ಇತಿಹಾಸಕಾರರಿಗೆ ಅಮೂಲ್ಯ ಆಧಾರ ಗ್ರಂಥಗಳಾಗಿವೆ. ಇವರು ಶಾಸನ ಇಲಾಖೆಯ ತ್ರೈಮಾಸಿಕವಾದ ಎಪಿಗ್ರಾಫಿಯ ಇಂಡಿಕದ 17ನೆಯ (1923-24) ಸಂಪುಟವನ್ನೂ 16ನೆಯ (1921-22) ಮತ್ತು 18ನೆಯ (1925-26) ಸಂಪುಟಗಳ ಕೆಲವು ಸಂಚಿಕೆಗಳನ್ನೂ ಸಂಪಾದಿಸಿದರು. ಅಲ್ಲದೆ ಆ ಪತ್ರಿಕೆಯ ಪುಟಗಳಲ್ಲಿ ಅವರ 18 ಸಂಶೋಧನಾತ್ಮಕ ಲೇಖನಗಳು ಪ್ರಕಟವಾಗಿವೆ. ಸೌತ್ ಇಂಡಿಯನ್ ಇನ್ ಸ್ಕಿøಪ್ಷನ್ಸಿನ ಸರಣಿಯಲ್ಲಿ 2ನೆಯ ಸಂಪುಟದ 5ನೆಯ ಭಾಗವನ್ನೂ 3ನೆಯ ಸಂಪುಟದ 3ನೆಯ ಭಾಗವನ್ನೂ ಹೊರಡಿಸಿದರಲ್ಲದೆ ಅದೇ ಸರಣಿಯ 3ನೆಯ ಸಂಪುಟದ 4ನೆಯ ಭಾಗವನ್ನೂ 4 ಮತ್ತು 5ನೆಯ ಸಂಪುಟಗಳನ್ನೂ ಸಂಪಾದಿಸಿದರು. ಕರ್ಣಾಟಕದ ಮಾಸ್ಕಿಯಲ್ಲಿಯ ಅಶೋಕ ಶಾಸನವನ್ನು ಕುರಿತ (ಹೈದರಾಬಾದ್ ಆರ್ಕಿಯೊಲಾಜಿಕಲ್ ಸೀರೀಸ್ ನಂ.1) ಮತ್ತು ತಮಿಳುನಾಡಿನ ಮಹಾಬಲಿಪುರದ ಶಿಲಾದೇವಾಲಯವೊಂದರ 2 ಪ್ರತಿಮೆಗಳನ್ನು ಮತ್ತು 5 ಪಲ್ಲವ ಶಾಸನಗಳನ್ನು ಕುರಿತ (ಆರ್ಕಿಯೊಲಾಜಿಕಲ್ ಮೆಮ್ವಾರ್ಸ್, ನಂ.26) ಸಂಶೋಧನಾತ್ಮಕ ಪ್ರಬಂಧಗಳು ಅವರ ಇತರ ಪ್ರಬಂಧಗಳ ಪೈಕಿ ಮುಖ್ಯವಾದವು. ಭಾರತದ ದೇವದೇವತೆಯರ ಪ್ರತಿಮೆಗಳನ್ನು ಕುರಿತ ಅವರ ಸಚಿತ್ರಗ್ರಂಥ 1916ರಲ್ಲಿ ಪ್ರಕಟವಾಯಿತು. ಹಿಂದೂ ಪ್ರತಿಮಾಶಿಲ್ಪಗಳ ಅಧ್ಯಯನದಲ್ಲಿ ಅದು ಇಂದಿಗೂ ಉಪಯುಕ್ತ ಸಹಾಯಕ ಗ್ರಂಥವಾಗಿದೆ.
## ಗೌರವಗಳು
ಕೃಷ್ಣಶಾಸ್ತ್ರಿಯವರ ವಿದ್ವತ್ತಿಗೆ ಮೆಚ್ಚಿ ಭಾರತ ಸರ್ಕಾರ ಅವರಿಗೆ 1912ರಲ್ಲಿ ರಾವ್‍ಸಾಹಿಬ್ ಮತ್ತು 1920ರಲ್ಲಿ ರಾವ್ ಬಹದ್ದೂರ್ ಬಿರುದುಗಳನ್ನು ಕೊಟ್ಟು ಗೌರವಿಸಿತು. ಅವರು 1924ರಲ್ಲಿ ಕೋಲಾರದಲ್ಲಿ ಜರುಗಿದ ಕನ್ನಡ ಸಾಹಿತ್ಯ ಸಮ್ಮೇಳನದ ಅಧ್ಯಕ್ಷರಾಗಿದ್ದರು. 1925ರಲ್ಲಿ ಅವರು ಗವರ್ನ್‍ಮೆಂಟ್ ಎಪಿಗ್ರಫಿಸ್ಟ ಹುದ್ದೆಯಿಂದ ನಿವೃತ್ತರಾದರು.
## ನಿಧನ
1928ರಲ್ಲಿ ಬೆಂಗಳೂರಿನಲ್ಲಿ ನಿಧನರಾದರು.
## ಬಾಹ್ಯ ಸಂಪರ್ಕಗಳು
* 

ವರ್ಗ:ಪ್ರಾಚ್ಯ ಸಂಶೋಧಕರು
ವರ್ಗ:ಸಂಶೋಧಕರು
ವರ್ಗ:ಶಾಸನತಜ್ಞರು
ಉತ್ತರ ಕೊರಿಯಾದಲ್ಲಿರುವ ವಿಮಾನ ನಿಲ್ದಾಣಗಳ ಪಟ್ಟಿ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

ಇದು **ಉತ್ತರ ಕೊರಿಯಾದ ವಿಮಾನ ನಿಲ್ದಾಣಗಳ ಪಟ್ಟಿ**ಯಾಗಿದೆ. ಉತ್ತರ ಕೊರಿಯಾ ಪೂರ್ವ ಏಷ್ಯಾದಲ್ಲಿರುವ ಒಂದು ದೇಶವಾಗಿದ್ದು, ಸುಮಾರು 78 ಬಳಕೆಯಲ್ಲಿರುವ ವಿಮಾನ ನಿಲ್ದಾಣಗಳು ಇರಬಹುದೆಂದು ಅಂದಾಜಿಸಲಾಗಿದೆ, ಆದರೆ ರಾಜ್ಯದ ಗೋಪ್ಯತೆಯ ಕಾರಣದಿಂದ ಅವುಗಳ ನಿಖರ ಸಂಖ್ಯೆ ಮತ್ತು ಸ್ಥಿತಿಯನ್ನು ಖಚಿತವಾಗಿ ನಿರ್ಧರಿಸುವುದು ಕಷ್ಟಕರವಾಗಿದೆ.

ರಾಜ್ಯ ವಿಮಾನ ಸಂಸ್ಥೆಯಾದ ಏರ್ ಕೊರಿಯೋ 1990ರ ದಶಕದ ಅಂತ್ಯದಲ್ಲಿ ಅಂತರರಾಷ್ಟ್ರೀಯ ವಿಮಾನ ಸಾರಿಗೆ ಸಂಘ (IATA)ಕ್ಕೆ ಸೇರಿತು ಮತ್ತು ಉತ್ತರ ಕೊರಿಯಾ ಹಲವು ವಿಮಾನ ನಿಲ್ದಾಣಗಳನ್ನು ಅಂತರರಾಷ್ಟ್ರೀಯ ಮಾನದಂಡಗಳಿಗೆ ಮೇಲ್ದರ್ಜೆಗೇರಿಸುವ ಕಾರ್ಯಕ್ರಮವನ್ನು ಘೋಷಿಸಿದೆ. ಆದರೆ ಪ್ಯೋಂಗ್ಯಾಂಗ್ ಸುನಾನ್ ಅಂತರರಾಷ್ಟ್ರೀಯ ವಿಮಾನ ನಿಲ್ದಾಣ ಮತ್ತು ಏರ್ ಕೊರಿಯೋದಿಂದ ಅನಿಯಮಿತ ಸೇವೆ ಪಡೆಯುವ ಕೆಲವು ವಿಮಾನ ನಿಲ್ದಾಣಗಳನ್ನು ಹೊರತುಪಡಿಸಿದರೆ, ಉತ್ತರ ಕೊರಿಯಾದಲ್ಲಿ ವಾಣಿಜ್ಯ ವಿಮಾನಯಾನ ಪ್ರಾಯೋಗಿಕವಾಗಿ ಅಸ್ತಿತ್ವದಲ್ಲಿಲ್ಲ ಮತ್ತು ಬಹುತೇಕ ವಿಮಾನ ಪಥಗಳು ಸೇನಾ ಬಳಕೆಯಲ್ಲಿರುವಂತೆ ಕಾಣಿಸುತ್ತವೆ.

## ಗಟ್ಟಿಯಾದ ಮೇಲ್ಮೈಯುಳ್ಳ ವಿಮಾನ ನಿಲ್ದಾಣಗಳು
### ಸಾರ್ವಜನಿಕ ವಿಮಾನ ನಿಲ್ದಾಣಗಳು 
### ಸೈನಿಕ ವಿಮಾನ ನಿಲ್ದಾಣಗಳು
## ಗಟ್ಟಿಯಲ್ಲದ ಮೇಲ್ಮೈಯುಳ್ಳ ವಿಮಾನ ನಿಲ್ದಾಣಗಳು
* ಚಿಕ್-ಟೋಂಗ್ ವಿಮಾನ ನಿಲ್ದಾಣ
* ಚೋ-ಡೋ ವಿಮಾನ ನಿಲ್ದಾಣ
* ಹೇಜು ವಿಮಾನ ನಿಲ್ದಾಣ
* ಹೋಯ್ಯಾಂಗ್ ದಕ್ಷಿಣಪೂರ್ವ ವಿಮಾನ ನಿಲ್ದಾಣ
* ಹ್ಯೆಸಾನ್ ವಿಮಾನ ನಿಲ್ದಾಣ
* ಇಚೋನ್ ವಿಮಾನ ನಿಲ್ದಾಣ
* ಇಚೋನ್ ಈಶಾನ್ಯ ವಿಮಾನ ನಿಲ್ದಾಣ
* ಇಹ್ಯೋನ್ ವಿಮಾನ ನಿಲ್ದಾಣ
* ಕುಕ್ತೋಂಗ್ ವಿಮಾನ ನಿಲ್ದಾಣ
* ಕುಮ್‌ಗಾಂಗ್ ವಿಮಾನ ನಿಲ್ದಾಣ
* ಮ್ಯಾಂಗ್ಸಾನ್ ವಿಮಾನ ನಿಲ್ದಾಣ
* ಮಾನ್ಪೊ ವಿಮಾನ ನಿಲ್ದಾಣ
* ಓಂಗ್ಜಿನ್ ವಿಮಾನ ನಿಲ್ದಾಣ
* ಪೈಗಾಮ್ ವಿಮಾನ ನಿಲ್ದಾಣ
* ಪ್ಯೋಂಗ್ಸುಲ್ ಲಿ ವಿಮಾನ ನಿಲ್ದಾಣ
* ಸಿನುಿಜು ವಿಮಾನ ನಿಲ್ದಾಣ
* ಸೋಹುಂಗ್ ದಕ್ಷಿಣ ವಿಮಾನ ನಿಲ್ದಾಣ
* ತೇಬುಕೋ ರಿ ವಿಮಾನ ನಿಲ್ದಾಣ
* ಟೆಚೋನ್ ವಾಯುವ್ಯ ವಿಮಾನ ನಿಲ್ದಾಣ
* ಟಾಂಚೋನ್ ದಕ್ಷಿಣ ವಿಮಾನ ನಿಲ್ದಾಣ
* ಟೋಹಾ ರಿ ಉತ್ತರ ವಿಮಾನ ನಿಲ್ದಾಣ
* ಉಂಚೋನ್ ಅಪ್ ವಿಮಾನ ನಿಲ್ದಾಣ

## ಹೆದ್ದಾರಿ ವಿಮಾನ ಪಥಗಳು
ಈ ವಿಮಾನ ಪಥಗಳು ತುರ್ತು ಅಥವಾ ಪರ್ಯಾಯ ಬಳಕೆಗೆ ಮಾತ್ರ ಬಳಸಲಾಗುವ, ಹೆದ್ದಾರಿಯ ಅಗಲವಾದ ಭಾಗಗಳಷ್ಟೇ ಆಗಿವೆ ಮತ್ತು ಸಾಮಾನ್ಯವಾಗಿ ವಿಮಾನ ಸಂಚಾರಕ್ಕೆ ಬೆಂಬಲ ನೀಡುವುದಿಲ್ಲ. ಇವುಗಳನ್ನು "ಹೆದ್ದಾರಿ (활주로)" ಅಥವಾ "ಹೆದ್ದಾರಿ ಪಥ" ಎಂದು ಪಟ್ಟಿ ಮಾಡಲಾಗಿದೆ.

## ಇತರೆ
* ಪ್ಯೋಂಗ್ಯಾಂಗ್ ಹೆಲಿಪೋರ್ಟ್ ಸೌಲಭ್ಯ (ಅಂದಾಜು ICAO ಕೋಡ್ ZKKK)

## ಉಲ್ಲೇಖಗಳು
ಉತ್ತರ ಕೊರಿಯಾ
ಉತ್ತರ ಕೊರಿಯಾ

ವಿಮಾನ ನಿಲ್ದಾಣಗಳು
ವಿಮಾನ ನಿಲ್ದಾಣಗಳು
ಉತ್ತರ ಕೊರಿಯಾ
ಶುಭಾಂಶು ಶುಕ್ಲಾ

**ಶುಭಾಂಶು ಶುಕ್ಲಾ** ಭಾರತೀಯ ವಾಯುಪಡೆ (IAF) ಯಲ್ಲಿ ಗುಂಪು ಕ್ಯಾಪ್ಟನ್, ಪರೀಕ್ಷೆ ಪೈಲಟ್ ಮತ್ತು  ಇತ್ತೀಚಿಗೆ ಭಾರತೀಯ ಬಾಹ್ಯಾಕಾಶ ಸಂಶೋಧನಾ ಸಂಸ್ಥೆ (ISRO) ಯಲ್ಲಿ ಗಗನಯಾತ್ರಿ ಆಗಿದ್ದಾರೆ. ಹಾಗೂ ೧೯೮೪ ರಲ್ಲಿ ರಾಕೇಶ್ ಶರ್ಮಾ ಅವರ ಬಾಹ್ಯಾಕಾಶ ಹಾರಾಟದ ನಂತರ, ಅವರು ಬಾಹ್ಯಾಕಾಶಕ್ಕೆ ಪ್ರಯಾಣಿಸಿದ ಎರಡನೇ ಭಾರತೀಯ ಗಗಯಾತ್ರಿಯಾಗಿದ್ದಾರೆ.ಜುಲೈ 2025 ರಲ್ಲಿ, ಖಾಸಗಿಯಾಗಿ ಆಯೋಜಿಸಲಾದ ಬಾಹ್ಯಾಕಾಶ ಹಾರಾಟವಾದ ಆಕ್ಸಿಯಮ್ ಮಿಷನ್ 4 ರಲ್ಲಿ ಭಾಗವಹಿಸುವಾಗ ಶುಕ್ಲಾ ಅಂತರರಾಷ್ಟ್ರೀಯ ಬಾಹ್ಯಾಕಾಶ ನಿಲ್ದಾಣಕ್ಕೆ (ISS) ಭೇಟಿ ನೀಡಿದ ಮೊದಲ ಇಸ್ರೋ ಗಗನಯಾತ್ರಿಯಾದರು.  

## ಉಲ್ಲೇಖಗಳು
ವಿ.ಡಿ.ಕೃಷ್ಣಸ್ವಾಮಿ

**ಕೃಷ್ಣಸ್ವಾಮಿ, ವಿ ಡಿ** 1904-1970. ಭಾರತೀಯ ಪುರಾತತ್ವ ಶಾಸ್ತ್ರಜ್ಞ.
## ಬಾಲ್ಯ ಮತ್ತು ವಿದ್ಯಾಭ್ಯಾಸ 
ಮದ್ರಾಸಿನಲ್ಲಿ ಜನಿಸಿ, ಅಲ್ಲಿಯ ವಿಶ್ವವಿದ್ಯಾನಿಲಯದಲ್ಲಿ ಭೂವಿಜ್ಞಾನದಲ್ಲಿ ಎಂ.ಎ. ಪದವೀಧರರಾಗಿ, ಲಂಡನಿನ ಪುರಾತತ್ವ ಶಾಲೆಯಲ್ಲಿ ಪುರಾತತ್ವ ವಿಭಾಗದಲ್ಲಿ ಉನ್ನತ ವ್ಯಾಸಂಗ ನಡೆಸಿ ಭಾರತಕ್ಕೆ ಹಿಂದಿರುಗಿದರು. ಅದುವರೆಗೂ ಉಪೇಕ್ಷಿತವಾಗಿದ್ದ ಭಾರತೀಯ ಶಿಲಾಯುಗ ಮತ್ತು ಬೃಹತ್‍ಶಿಲಾ ಸಮಾಧಿ ಸಂಸ್ಕøತಿಗಳ ಬಗ್ಗೆ ವ್ಯವಸ್ಥಿತ ಅಧ್ಯಯನವನ್ನು ಆರಂಭಿಸಿದ್ದು ಇವರ ಮಹತ್ತ್ವದ ಕಾರ್ಯ. ಮದ್ರಾಸಿನ ಪರಿಸರದಲ್ಲಿರುವ ಕೋರ್ತಲೈಯಾರ್ ನದೀಕಣಿವೆಯಲ್ಲಿ ಇವರು ಮೊಟ್ಟಮೊದಲು ಸಂಶೋಧನ ಕಾರ್ಯನಿರತರಾಗಿದ್ದರು.
## ಸಂಶೋಧನೆ
ಅನಂತರ 1944ರಲ್ಲಿ ಭಾರತದ ಪುರಾತತ್ವ ಇಲಾಖೆಯಲ್ಲಿ ಸಂಶೋಧಕರಾಗಿ ಸೇರಿ, 1963ರಲ್ಲಿ ಅದೇ ಇಲಾಖೆಯ ಡೆಪ್ಯುಟಿ ಡೈರೆಕ್ಟರ್ ಜನರಲ್ ಆದರು. ಈ ಹುದ್ದೆಯಿಂದ ನಿವೃತ್ತರಾಗುವವರೆಗೂ ಇವರು ತಮಿಳುನಾಡಿನ ಬೃಹತ್ ಶಿಲಾಯುಗ ಸಂಸ್ಕøತಿಗಳು, ಭಾರತದ ನವಶಿಲಾಯುಗ ಸಂಸ್ಕøತಿಗಳು, ಕರ್ಣಾಟಕದ ಶಿಲಾಕೆತ್ತನೆಗಳು ಮತ್ತು ರೇಖಾಚಿತ್ರಗಳು, ಭಾರತದ ಸೂಕ್ಷ್ಮ ಶಿಲಾಯುಗದ ಸಂಸ್ಕøತಿಗಳು ಮುಂತಾದ ವಿಷಯಗಳ ಮೇಲೆ ವಿಶೇಷ ಅಧ್ಯಯನ ನಡೆಸಿದರು. ಇದರ ಫಲವಾಗಿ ಪ್ರಿ-ಹಿಸ್ಟಾರಿಕ್ ಮ್ಯಾನ್ ರೌಂಡ್ ಮದ್ರಾಸ್ (1938), ಸ್ಟೋನ್ ಏಜ್ ಇಂಡಿಯ (1947), ಮೆಗಾಲಿಥಿಕ್ ಟೈಪ್ಸ್ ಆಫ್ ಸೌತ್ ಇಂಡಿಯ (1949), ಲಿಥಿಕ್ ಟೂಲ್ ಇಂಡಸ್ಟ್ರೀಸ್ ಆಫ್ ಸಿಂಗ್ರೌಲಿ (1951), ಪ್ರೋಗ್ರೆಸ್ ಇನ್ ಪ್ರಿ-ಹಿಸ್ಟೊರಿ (1952), ನಿಯೊಲಿಥಿಕ್ ಪ್ಯಾಟರ್ನ್ ಆಫ್ ಇಂಡಿಯ (1962) ಎಂಬ ಲೇಖನಗಳು ಪ್ರಕಟವಾಗಿವೆ. ಭೂವಿಜ್ಞಾನ ರೀತಿಯಾಗಿ ಒಂದು ಪ್ರದೇಶದ ನದೀಮಟ್ಟಗಳ ಕಾಲ ನಿರ್ಣಯ, ನದೀಮಟ್ಟಗಳಲ್ಲಿ ಕಾಣಬರುವ ಶಿಲಾಯುಗ ಸಂಸ್ಕøತಿಗಳ ವಿಶ್ಲೇಷಣಾತ್ಮಕ ಪರಿಶೀಲನೆ- ಇಂಥ ಕಾರ್ಯಗಳನ್ನು ಭಾರತದ ಪ್ರಾಗಿತಿಹಾಸ ಸಂಶೋಧನೆಯ ಅಂಗವಾಗಿ ಮೊಟ್ಟಮೊದಲು ಕೈಗೊಂಡವರು ಕೃಷ್ಣಸ್ವಾಮಿ, ಕೋರ್ತಲೈಯಾರ್ ನದೀಕಣಿವೆಯಲ್ಲಿ, ಇವರಿಗೆ ಮುಂಚೆ ಈ ದಿಕ್ಕಿನಲ್ಲಿ ಸ್ವಲ್ಪಮಟ್ಟಿಗೆ ಸಂಘಟಿತ ಕಾರ್ಯ ನಡಿದಿದ್ದುದು 1935ರಲ್ಲಿ-ಯೇಲ್ ಮತ್ತು ಕೇಂಬ್ರಿಜ್ ವಿಶ್ವವಿದ್ಯಾಲಯಗಳಿಂದ. ಶಿಲಾಯುಗ ಭಾರತದ ಬಗ್ಗೆ ಅಸ್ತವ್ಯಸ್ತವಾಗಿ ಹಂಚಿಹೋಗಿದ್ದ ಮಾಹಿತಿಗಳನ್ನು ಒಟ್ಟುಗೂಡಿಸಿ ವೈಜ್ಞಾನಿಕವಾಗಿ ಪರಿಶೀಲಿಸಿ, ಭಾರತದ ಇತಿಹಾಸಪೂರ್ವ ಸಂಸ್ಕøತಿಗಳ ಬಗ್ಗೆ ಒಂದು ವ್ಯವಸ್ಥಿತ ಚಿತ್ರವನ್ನು ಪ್ರಥಮ ಬಾರಿಗೆ ಒದಗಿಸಿದವರು ಕೃಷ್ಣಸ್ವಾಮಿಯವರು. ಈ ವಿಷಯದ ಅಭ್ಯಾಸಿಗಳಿಗೆ ಇಂದಿಗೂ ಇದು ಮುಖ್ಯ ಆಧಾರ ಮತ್ತು ಮಾದರಿ ಲೇಖನವಾಗಿದೆ. ಅನಂತರ 1952ರವರೆಗೆ ನಡೆದ ಪ್ರಾಗೈತಿಹಾಸಿಕ ಸಂಶೋಧನೆಗಳನ್ನೆಲ್ಲ ಕ್ರೋಢೀಕರಿಸಿ ಈ ಅಧ್ಯಯನದ ವಿಹಂಗಮ ನೋಟವನ್ನು ಒದಗಿಸಿರುವ 'ಪ್ರೋಗ್ರೆಸ್ ಇನ್ ಪ್ರಿ-ಹಿಸ್ಟೊರಿ' ಇವರ ಇನ್ನೊಂದು ಅಮೂಲ್ಯಲೇಖನ. ಭಾರತದ ಬೃಹತ್ ಶಿಲಾಸಮಾಧಿ ಸಂಸ್ಕøತಿಗಳ ಅಧ್ಯಯನ ಕ್ಷೇತ್ರದಲ್ಲಿ ನಿಖರ ಪರಿಭಾಷೆಯಾಗಲಿ, ಖಚಿತ ಅಭಿಪ್ರಾಯಗಳಾಗಲಿ ಇಲ್ಲದಿದ್ದ ಸ್ಥಿತಿಯಲ್ಲಿ ತಮಿಳುನಾಡು ಮತ್ತು ಕೇರಳದ ಕೆಲವು ಪ್ರದೇಶಗಳಲ್ಲಿ ಈ ಸಂಸ್ಕøತಿಗಳ ಅವಶೇಷಗಳನ್ನು ವ್ಯಾಪಕವಾಗಿ ಅಭ್ಯಸಿಸಿ ಇವರು ಮೊದಲ ಬಾರಿಗೆ ಒಂದು ವೈಜ್ಞಾನಿಕ ವರ್ಗೀಕರಣವನ್ನು ಒದಗಿಸಿದರು. ಇವರ ಇತರ ಲೇಖನಗಳೂ ಹೀಗೆಯೇ ಹೊಸ ಹೆಜ್ಜೆಗಳು. ಇವರ ಲೇಖನಗಳು ಸಂಖ್ಯೆಯಲ್ಲಿ ಅಲ್ಪವಾದರೂ ಒಂದೊಂದು ಭಾರತೀಯ ಪ್ರಾಗಿತಿಹಾಸದ ಅಧ್ಯಯನದಲ್ಲಿ ಮೈಲಿಗಲ್ಲುಗಳೆಂದು ಪರಿಗಣಿತವಾಗಿವೆ. ಕೃಷ್ಣಸ್ವಾಮಿ ತಮ್ಮ ಅಧಿಕಾರಾವಧಿಯಲ್ಲಿ ಭಾರತದ ಅನೇಕ ಪ್ರಾಚೀನ ಸ್ಮಾರಕಗಳನ್ನು ರಕ್ಷಿಸುವುದರಲ್ಲಿ ಆಸಕ್ತಿಯನ್ನೂ ಸಕ್ರಿಯಪಾತ್ರವನ್ನೂ ವಹಿಸಿದ್ದರು. ನಿವೃತ್ತಿಯ ಅನಂತರ ಕಲ್ಕತ್ತದ ಭಾರತೀಯ ವಸ್ತುಸಂಗ್ರಹಾಲಯ ಮತ್ತು ಹೈದರಾಬಾದಿನ ಸಾಲಾರ್ಜಂಗ್ ವಸ್ತು ಸಂಗ್ರಹಾಲಯಗಳ ನಿರ್ದೇಶಕರಾಗಿದ್ದು, ಅವನ್ನು ಆಕರ್ಷಕವಾಗಿ ಪುನವ್ರ್ಯವಸ್ಥೆಗೊಳಿಸಲು ಕಾರಣರಾದರು. ತರುಣಪೀಳಿಗೆಯ ಅನೇಕರಿಗೆ ಭಾರತೀಯ ಪುರಾತತ್ವದಲ್ಲಿ ಯೋಗ್ಯ ತರಬೇತು ನೀಡಿ, ಆ ಕ್ಷೇತ್ರವನ್ನು ಸಮೃದ್ಧಗೊಳಿಸಿದ್ದು ಕೃಷ್ಣಸ್ವಾಮಿಯವರು ಮಾಡಿದ ಇನ್ನೊಂದು ದೊಡ್ಡ ಕೆಲಸ.

ವರ್ಗ:ಸಂಶೋಧಕರು
ವರ್ಗ:ಭೂ ವೈಜ್ಞಾನಿಕ ಅಧ್ಯಯನ
ವರ್ಗ:ಪ್ರಾಚ್ಯ ಸಂಶೋಧಕರು
ವರ್ಗ:ಪುರಾತತ್ವಶಾಸ್ತ್ರಜ್ಞರು
ಸಿ.ಆರ್. ಚಂದ್ರಶೇಖರ್

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

 

**ಚಂದ್ರಶೇಖರ್ ಚನ್ನಪಟ್ಟಣ ರಾಜಣ್ಣಾಚಾರ್** (ಜನನ 6 ಜೂನ್ ೧೯೪೮) ಅವರು ಭಾರತೀಯ ಮನೋವೈದ್ಯರು, ಶೈಕ್ಷಣಿಕ ಮತ್ತು ಮಾನಸಿಕ ಆರೋಗ್ಯ ಜಾಗೃತಿಗೆ ಮೂಡಿಸುವವರು. ಅವರು ಬೆಂಗಳೂರಿನ ರಾಷ್ಟ್ರೀಯ ಮಾನಸಿಕ ಆರೋಗ್ಯ ಮತ್ತು ನರವಿಜ್ಞಾನ ಸಂಸ್ಥೆಯಲ್ಲಿ (ನಿಮ್ಹಾನ್ಸ್) ಪ್ರಾಧ್ಯಾಪಕರು ಮತ್ತು ಉಪ ವೈದ್ಯಕೀಯ ಅಧೀಕ್ಷಕರಾಗಿ ಸೇವೆ ಸಲ್ಲಿಸಿದರು.  ಅವರು ಭಾರತದಲ್ಲಿ ಸಮುದಾಯ ಮನೋವೈದ್ಯಶಾಸ್ತ್ರ ಮತ್ತು ಸಾರ್ವಜನಿಕ ಮಾನಸಿಕ ಆರೋಗ್ಯಕ್ಕೆ ನೀಡಿದ ಕೊಡುಗೆಗಳಿಗೆ ಹೆಸರುವಾಸಿಯಾಗಿದ್ದಾರೆ. 

## ಆರಂಭಿಕ ಜೀವನ ಹಾಗೂ ಶಿಕ್ಷಣ 
ಚಂದ್ರಶೇಖರ್ ಅವರು ಜೂನ್ ೬, ೧೯೪೮ ರಂದು ಜನಿಸಿದರು. ಅವರು ೧೯೭೩ ರಲ್ಲಿ ಬೆಂಗಳೂರು ವೈದ್ಯಕೀಯ ಕಾಲೇಜಿನಿಂದ ಎಂಬಿಬಿಎಸ್ ಪದವಿ ಪಡೆದರು. ನಂತರ ಅವರು ೧೯೭೬ ಮತ್ತು ೧೯೭೮ ರಲ್ಲಿ ನಿಮ್ಹಾನ್ಸ್‌ನಿಂದ ಮಾನಸಿಕ ಔಷಧದಲ್ಲಿ ಡಿಪ್ಲೊಮಾ ಮತ್ತು ಮನೋವೈದ್ಯಶಾಸ್ತ್ರದಲ್ಲಿ ಎಂ.ಡಿ. ಪದವಿ ಪಡೆದರು. 

೧೯೮೧ ರಲ್ಲಿ, ಚಂದ್ರಶೇಖರ್ ನಿಮ್ಹಾನ್ಸ್‌ನ ಮನೋವೈದ್ಯಶಾಸ್ತ್ರ ವಿಭಾಗಕ್ಕೆ ಅಧ್ಯಾಪಕ ಸದಸ್ಯರಾಗಿ ಸೇರಿದರು. ಅವರು ಸಾಮಾನ್ಯ ಮನೋವೈದ್ಯಶಾಸ್ತ್ರ, ವಿಧಿವಿಜ್ಞಾನ ಮನೋವೈದ್ಯಶಾಸ್ತ್ರ ಮತ್ತು ಸಮುದಾಯ ಮನೋವೈದ್ಯಶಾಸ್ತ್ರದಲ್ಲಿ ಕೆಲಸ ಮಾಡಿದರು. 

೧೯೮೨ ರಲ್ಲಿ *ರಾಷ್ಟ್ರೀಯ ಮಾನಸಿಕ ಆರೋಗ್ಯ ಕಾರ್ಯಕ್ರಮವನ್ನು* ರೂಪಿಸುವಲ್ಲಿ ಮತ್ತು ಅನುಷ್ಠಾನಗೊಳಿಸುವಲ್ಲಿ ಪ್ರಮುಖ ಪಾತ್ರ ವಹಿಸಿದರು. ಜಿಲ್ಲಾ ಮಾನಸಿಕ ಆರೋಗ್ಯ ಕಾರ್ಯಕ್ರಮದ (ಡಿ.ಎಂ.ಎಚ್‌.ಪಿ.) ಬಳ್ಳಾರಿ ಮಾದರಿಯನ್ನು ಅಭಿವೃದ್ಧಿಪಡಿಸಿದರು, ಇದನ್ನು ಭಾರತದಾದ್ಯಂತ ೪೦೦ ಕ್ಕೂ ಹೆಚ್ಚು ಜಿಲ್ಲೆಗಳಲ್ಲಿ ಜಾರಿಗೆ ತರಲಾಗಿದೆ. 

ಚಂದ್ರಶೇಖರ್ ಕರ್ನಾಟಕದಾದ್ಯಂತ ಮಾನಸಿಕ ಆರೋಗ್ಯ ಜಾಗೃತಿಗಾಗಿ ಬೆಂಬಲ ನೀಡುತ್ತಿದ್ದಾರೆ. ೨೦೦೭ ರಲ್ಲಿ, ಅವರು ಸಮಾಧಾನ ಕೇಂದ್ರವನ್ನು ಸ್ಥಾಪಿಸಿದರು, ಇದು ೩೦,೦೦೦ ಕ್ಕೂ ಹೆಚ್ಚು ರೋಗಿಗಳಿಗೆ ಉಚಿತ ಸಮಾಲೋಚನೆಗಳನ್ನು ಒದಗಿಸಿತು. ೧೯೮೦ ರಿಂದ, ಅವರು ಪ್ರಸನ್ನ ಸಮಾಲೋಚನಾ ಕೇಂದ್ರದಲ್ಲಿಯೂ ಕೆಲಸ ಮಾಡಿದ್ದಾರೆ, ಅಲ್ಲಿ ಒಂದು ಲಕ್ಷಕ್ಕೂ ಹೆಚ್ಚು ಜನರು ಆರೈಕೆಯನ್ನು ಪಡೆದಿದ್ದಾರೆ.  

ಅವರು ತಮ್ಮ ವೈಯಕ್ತಿಕ ಆಸ್ತಿ ಮತ್ತು ಆಸ್ತಿಯನ್ನು ನಿಮ್ಹಾನ್ಸ್‌ಗೆ ದಾನ ಮಾಡಿದ್ದಾರೆ. ಮಾನಸಿಕ ಆರೋಗ್ಯ, ತರಬೇತಿ ಮತ್ತು ಸಂಪರ್ಕಕ್ಕಾಗಿ ಅವರ ಜೀವಮಾನದ ಸಮರ್ಪಣೆ ಭಾರತದಲ್ಲಿ ಸಾರ್ವಜನಿಕ ಮನೋವೈದ್ಯಶಾಸ್ತ್ರದ ಮೇಲೆ ಪ್ರಭಾವ ಬೀರುತ್ತಿದೆ. 

## ಪ್ರಕಟಣೆಗಳು ಮತ್ತು ಸಂಶೋಧನೆ 
ಅವರು ರಾಷ್ಟ್ರೀಯ ಮತ್ತು ಅಂತರರಾಷ್ಟ್ರೀಯ ನಿಯತಕಾಲಿಕೆಗಳಲ್ಲಿ ೭೦ ಕ್ಕೂ ಹೆಚ್ಚು ಸಮಾನ-ವೃತ್ತಿ ವಿಮರ್ಶೆ ಲೇಖನಗಳನ್ನು ಬರೆದಿದ್ದಾರೆ, ಮತ್ತು ಕನ್ನಡ ಮತ್ತು ಆಂಗ್ಲ ಭಾಷೆಯಲ್ಲಿ  ಪುಸ್ತಕಗಳು, ಮತ್ತು ಲೇಖನಗಳ ಮೂಲಕ ಸಾರ್ವಜನಿಕ ಜಾಗೃತಿಗೆ ವ್ಯಾಪಕವಾಗಿ ಕೊಡುಗೆ ನೀಡಿದ್ದಾರೆ. 

ಅವರು ಸಮುದಾಯ ಮನೋವೈದ್ಯಶಾಸ್ತ್ರದ ಕುರಿತು ವಿಶ್ವ ಆರೋಗ್ಯ ಸಂಸ್ಥೆಯ ಸಲಹೆಗಾರರಾಗಿಯೂ ಕೆಲಸ ಮಾಡಿದ್ದಾರೆ. 

## ಪ್ರಶಸ್ತಿಗಳು 
* ಚಂದ್ರಶೇಖರ್ ಅವರು ವೈದ್ಯಕೀಯ ಕ್ಷೇತ್ರಕ್ಕೆ ನೀಡಿದ ಕೊಡುಗೆಗಳಿಗಾಗಿ ೨೦೨೪ ರಲ್ಲಿ ಪದ್ಮಶ್ರೀ ಪ್ರಶಸ್ತಿಯನ್ನು ಪಡೆದರು. 
* ರಾಜ್ಯೋತ್ಸವ ಪ್ರಶಸ್ತಿ - ಕರ್ನಾಟಕ ಸರ್ಕಾರ 

## ಉಲ್ಲೇಖಗಳು 
ವರ್ಗ:ಜೀವಂತ ವ್ಯಕ್ತಿಗಳು
ವರ್ಗ:೧೯೪೮ ಜನನ
ವರ್ಗ:ಮನೋವೈದ್ಯ
ವರ್ಗ:ಮನೋವಿಜ್ಞಾನಿಗಳು
ವಿಲಿಯಂ ಕಾರ್ಟ್ರೈಟ್

**ವಿಲಿಯಂ ಕಾರ್ಟ್ರೈಟ್** (1 ಸೆಪ್ಟಂಬರ್ 1611 – 29 ನವಂಬರ್ 1643) ಪಾದ್ರಿ ಮತ್ತು ಆಂಗ್ಲ ನಾಟಕಕಾರ. ವಿದ್ಯಾಭ್ಯಾಸ ವೆಸ್ಟ್‍ಮಿನಿಸ್ಟರ್ ಶಾಲೆ ಮತ್ತು ಆಕ್ಸ್‍ಫರ್ಡ್‍ಗಳಲ್ಲಿ. ಬೆನ್ ಜಾನ್ಸನ್, ಹೆನ್ರಿ ವಾಹನ್, ಐಸಾಕ್ ವಾಲ್ಟನ್-ಇವರ ಸ್ನೇಹಿತನೀತ. ಕೆಲವು ಉತ್ತಮ ಕವನಗಳು ಹಾಗೂ ನಾಟಕಗಳನ್ನು ಬರೆದಿದ್ದಾನೆ. ವಿದ್ವಾಂಸ, ವಿನೋದ ಪ್ರಿಯ ಮತ್ತು ಉತ್ತಮ ನಾಟಕಕಾರನೆಂದು ತನ್ನ ಸಮಾಕಾಲೀನರ ಹೊಗಳಿಕೆಗೆ ಪಾತ್ರನಾಗಿದ್ದ. ದಿ ರಾಯಲ್ ಸ್ಲೇವ್, ದಿ ಸೀಜ್, ದಿ ಲೇಡಿ ಎರಂಟ್ ಈತನ ಉತ್ತಮ ನಾಟಕಗಳು.
## ಬಾಹ್ಯ ಸಂಪರ್ಕಗಳು
* 
* 
* http://royalistmuse.blogspot.com/
## ಉಲ್ಲೇಖಗಳು
ವರ್ಗ:ಲೇಖಕರು
ವರ್ಗ:ನಾಟಕಕಾರರು
ವರ್ಗ:ಇಂಗ್ಲೀಷಿನ ಬರಹಗಾರ
ಥೈಲ್ಯಾಂಡ್‌ನ ರಾಷ್ಟ್ರೀಯ ಚಿಹ್ನೆಗಳು

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ
 

**ಥೈಲ್ಯಾಂಡ್‌ನ ರಾಷ್ಟ್ರೀಯ ಚಿಹ್ನೆಗಳು** ಥೈಲ್ಯಾಂಡ್‌ನಲ್ಲಿ ಬಳಸಲಾಗುವ ಪ್ರಮುಖ ಸಂಕೇತಗಳಾಗಿದ್ದು, ಅದು ಆ ದೇಶದ ಸಾಂಸ್ಕೃತಿಕ ಜೀವನ, ಅದರ ಇತಿಹಾಸ ಮತ್ತು ಜೀವವೈವಿಧ್ಯದ ವಿವಿಧ ಅಂಶಗಳನ್ನು ಪ್ರತಿಬಿಂಬಿಸುವ ಮೂಲಕ ಅದರ ವಿಶಿಷ್ಟತೆಯನ್ನು ಪ್ರತಿನಿಧಿಸುತ್ತವೆ.

ಈ ದೇಶದ ಅಧಿಕೃತ ಲಾಂಛನಗಳ ಜೊತೆಗೆ, ಮೂರು ಅಧಿಕೃತವಾಗಿ ಘೋಷಿಸಲಾದ ರಾಷ್ಟ್ರೀಯ ಚಿಹ್ನೆಗಳೂ ಇವೆ. ಇವುಗಳನ್ನು 26 ಅಕ್ಟೋಬರ್ 2001 ರಂದು ಪ್ರಧಾನ ಮಂತ್ರಿ ಕಚೇರಿಯ  ಘೋಷಣೆಯ ಮೂಲಕ ಈ ಪಟ್ಟಿಗೆ ಒಳ ಪಡಿಸಲಾಗಿದೆ. ಅಂದಿನಿಂದ ಇತರ ರಾಷ್ಟ್ರೀಯ ಚಿಹ್ನೆಗಳನ್ನು ಸಹ ಇತರ ಸಂಸ್ಥೆಗಳು ಈ ಗುಂಪಿಗೆ ಹೆಸರಿಸಿವೆ.

## ರಾಷ್ಟ್ರೀಯ ಚಿಹ್ನೆಗಳು 
ಥೈಲ್ಯಾಂಡ್ ದೇಶದ ಹಲವಾರು ಅಧಿಕೃತ ರಾಷ್ಟ್ರೀಯ ಚಿಹ್ನೆಗಳಲ್ಲಿ ಥಾಯ್ ಆನೆ (ಪ್ರಾಣಿ), ರಾಟ್ಚಾಫ್ರೂಕ್ (ಗೋಲ್ಡನ್ ಶವರ್ ಟ್ರೀ / ಹೂವು), ಸಲಾ ಥಾಯ್ (ಸಾಂಪ್ರದಾಯಿಕ ಪೆವಿಲಿಯನ್ ವಾಸ್ತುಶಿಲ್ಪ), ಗರುಡ ಲಾಂಛನ (ರಾಷ್ಟ್ರೀಯ ಲಾಂಛನ), ಥಾಯ್ ಧ್ವಜ (ಟ್ರೈರಂಗ), ಮತ್ತು ಥಾಯ್ ರಾಷ್ಟ್ರಗೀತೆ, ಇವೆಲ್ಲವೂ ಥಾಯ್ ಸಂಸ್ಕೃತಿ, ಪ್ರಕೃತಿ ಮತ್ತು ರಾಜಪ್ರಭುತ್ವ, ಧರ್ಮ ಮತ್ತು ರಾಷ್ಟ್ರದ ಮೇಲಿನ ಗೌರವವನ್ನು ಪ್ರತಿಬಿಂಬಿಸುತ್ತವೆ.

ಥೈಲ್ಯಾಂಡ್‌ ದೇಶದ ಪ್ರಮುಖ ರಾಷ್ಟ್ರೀಯ ಚಿಹ್ನೆಗಳ ವಿವರ ಇಲ್ಲಿದೆ:
* **ರಾಷ್ಟ್ರೀಯ ಪ್ರಾಣಿ**: **ಥಾಯ್ ಆನೆ (ಚಾಂಗ್ ಥಾಯ್)** - ಇದು ದೇಶದ ಶ್ರಮ ಮತ್ತು ಸಮಾರಂಭಗಳಿಗೆ ಐತಿಹಾಸಿಕವಾಗಿ ನಿರ್ಣಾಯಕವಾದ ಶಕ್ತಿ, ಸ್ಥಿತಿಸ್ಥಾಪಕತ್ವ ಮತ್ತು ರಾಜಮನೆತನದ ಶಕ್ತಿಯನ್ನು ಸಂಕೇತಿಸುತ್ತದೆ.

* **ರಾಷ್ಟ್ರೀಯ ಹೂವು / ಮರ**: **ರಾಟ್ಚಾಫ್ರೂಕ್ (ಕ್ಯಾಸಿಯಾ ಫಿಸ್ಟುಲಾ)** - '' ಈ ರಾಷ್ಟ್ರೀಯ ಹೂವಿನ ರೋಮಾಂಚಕ ಹಳದಿ ಬಣ್ಣವು ಏಕತೆ, ನಿಷ್ಠೆ ಮತ್ತು ಸಮೃದ್ಧಿಯನ್ನು ಪ್ರತಿನಿಧಿಸುತ್ತವೆ, ಇದನ್ನು ರಾಷ್ಟ್ರೀಯ ಆಚರಣೆಗಳಲ್ಲಿ ಹೆಚ್ಚಾಗಿ ಬಳಸಲಾಗುತ್ತದೆ.

* **ರಾಷ್ಟ್ರೀಯ ವಾಸ್ತುಶಿಲ್ಪ**: **ಸಲಾ ಥಾಯ್ (ಸಾಂಪ್ರದಾಯಿಕ ಥಾಯ್ ಪೆವಿಲಿಯನ್)** - ವಿಶಿಷ್ಟವಾದ ಥಾಯ್ ಕರಕುಶಲತೆಯನ್ನು ಪ್ರದರ್ಶಿಸುತ್ತದೆ ಮತ್ತು ಥಾಯ್ ಚೈತನ್ಯವನ್ನು ಸಂಕೇತಿಸುವ ಸಾರ್ವಜನಿಕ ಸಭೆ ಸ್ಥಳವಾಗಿ ಕಾರ್ಯನಿರ್ವಹಿಸುತ್ತದೆ.

* **ರಾಷ್ಟ್ರೀಯ ಲಾಂಛನ**: **ಗರುಡ (ಫ್ರಾ ಕ್ರುತ್ ಫಾ)** - ಹಿಂದೂ/ಬೌದ್ಧ ಪುರಾಣಗಳ ಪೌರಾಣಿಕ ಪಕ್ಷಿಯಂತಹ ಜೀವಿ, ದೈವಿಕ ಶಕ್ತಿ ಮತ್ತು ರಾಜನ ಅಧಿಕಾರವನ್ನು ಪ್ರತಿನಿಧಿಸುತ್ತದೆ, ಇದನ್ನು ರಾಜ ಮತ್ತು ರಾಜ್ಯ ಲಾಂಛನವಾಗಿ ಬಳಸಲಾಗುತ್ತದೆ.

* **ರಾಷ್ಟ್ರೀಯ ಧ್ವಜ**: **ತ್ರೈರಂಗ** - ಕ್ರಮವಾಗಿ ರಾಷ್ಟ್ರ, ಧರ್ಮ ಮತ್ತು ರಾಜನನ್ನು ಪ್ರತಿನಿಧಿಸುವ ಕೆಂಪು, ಬಿಳಿ ಮತ್ತು ನೀಲಿ ಪಟ್ಟೆಗಳನ್ನು ಹೊಂದಿದೆ.

* **ಫ್ಲೆಂಗ್ ಚಾಟ್ ಥಾಯ್** - ಇದು ರಾಷ್ಟ್ರಕ್ಕೆ ಒಗ್ಗೂಡಿಸುವ ದೇಶಭಕ್ತಿ ಗೀತೆ.

* **ರಾಷ್ಟ್ರೀಯ ಜಲಚರ ಪ್ರಾಣಿ: ಥಾಯ್ ಬೆಟ್ಟ ಮೀನು** - ಈ ರಾಷ್ಟ್ರೀಯ ಜಲಚರ ಪ್ರಾಣಿಯ ಎದ್ದುಕಾಣುವ ಬಣ್ಣಗಳು ಮತ್ತು ದಿಟ್ಟ ಸ್ವಭಾವಕ್ಕೆ ಹೆಸರುವಾಸಿಯಾದ ಥಾಯ್ ಬೆಟ್ಟ ಜಾಗತಿಕವಾಗಿ ಗುರುತಿಸಲ್ಪಟ್ಟ ಸಿಹಿನೀರಿನ ಮೀನು, ಇದು ಥಾಯ್ ಶೈಲಿಯಲ್ಲಿ ಶೌರ್ಯ ಮತ್ತು ಸೊಬಗನ್ನು ಪ್ರತಿಬಿಂಬಿಸುತ್ತದೆ.

* **ರಾಷ್ಟ್ರೀಯ ಪೌರಾಣಿಕ ಜೀವಿ: ನಾಗ** - ಥೈಲ್ಯಾಂಡ್ ನ ನಾಗ ಥಾಯ್ ಜಾನಪದ ಮತ್ತು ಬೌದ್ಧಧರ್ಮದಲ್ಲಿ ಪ್ರಬಲ ಉಪಸ್ಥಿತಿಯನ್ನು ಹೊಂದಿದೆ, ಇದು ರಕ್ಷಣೆ, ಪವಿತ್ರತೆ ಮತ್ತು ಮಾನವ ಮತ್ತು ಆಧ್ಯಾತ್ಮಿಕ ಕ್ಷೇತ್ರಗಳ ನಡುವಿನ ಸಂಪರ್ಕವನ್ನು ಸಂಕೇತಿಸುತ್ತದೆ.

* **ರಾಷ್ಟ್ರೀಯ ಸಾಂಸ್ಕೃತಿಕ ಸನ್ನೆ: ಥಾಯ್ ವಾಯ್** - ಎರಡೂ ಕೈ ಗಳನ್ನು ಜೋಡಿಸಿ ಮಾಡುವ ಥಾಯ್ ವಾಯ್ ಶುಭಾಶಯ ಮತ್ತು ಗೌರವದ ಆಕರ್ಷಕವಾದ ಸನ್ನೆಯಾಗಿದೆ. ಥಾಯ್ ವಾಯ್, ನಮ್ರತೆ ಮತ್ತು ಪರಸ್ಪರ ಗೌರವವನ್ನು ಸಾಕಾರಗೊಳಿಸುತ್ತದೆ. ಇದನ್ನು ಥಾಯ್ ಶಿಷ್ಟಾಚಾರದ ವಿಶಿಷ್ಟ ಲಕ್ಷಣವಾಗಿ ಪ್ರಪಂಚದಾದ್ಯಂತ ಮೆಚ್ಚಲಾಗುತ್ತದೆ.

ಈ ಎಲ್ಲಾ ಸಂಕೇತಗಳಿಗಿಂತ ಹೆಚ್ಚಾಗ "ಥೈನೆಸ್‌ನ ಹೃದಯ", ಕಲಾತ್ಮಕ ಸೃಷ್ಟಿಗೆ ಸ್ಫೂರ್ತಿ ನೀಡಲು, ಸಾಂಸ್ಕೃತಿಕ ಪ್ರವಾಸೋದ್ಯಮವನ್ನು ಹೆಚ್ಚಿಸಲು ಮತ್ತು ಜಾಗತಿಕ ಸಾಂಸ್ಕೃತಿಕ ನಕ್ಷೆಯಲ್ಲಿ ಥೈಲ್ಯಾಂಡ್‌ನ ಉಪಸ್ಥಿತಿಯನ್ನು ಬಲಪಡಿಸಲು ಕಲ್ಪಿಸಲಾಗಿದೆ.

## ಇದನ್ನು ಸಹ ನೋಡಿ 
* ಸ್ಯಾನ್ಸೋಯೆನ್ ಫ್ರಾ ಬಾರಾಮಿ
* ಥೈಲ್ಯಾಂಡ್ ಸಂಸ್ಕೃತಿ

## ಇವುಗಳನ್ನು ಸಹ ನೋಡಿ 
* ಸ್ಯಾನ್ಸೋಯೆನ್ ಫ್ರಾ ಬಾರಾಮಿ
* ಥೈಲ್ಯಾಂಡ್ ಸಂಸ್ಕೃತಿ
## ಉಲ್ಲೇಖಗಳು
ಕಾರ್ಡುರಾಯ್

**ಕಾರ್ಡುರಾಯ್** ಉಬ್ಬುರಚನೆಯಿಂದ ಕೂಡಿದ ಕತ್ತರಿಸಿದ ಜುಂಗಿನ ಬಟ್ಟೆ. ಇದು ಫ್ರೆಂಚ್ ಕಾರ್ಡೆ-ಡು-ರಾಯ್ (ರಾಜ ಹುರಿ) ಎಂಬ ಪದದಿಂದ ನಿಷ್ಪನ್ನ ವಾಗಿದೆ ಎಂದು ನಂಬಲಾಗಿದೆ. 
## ತಯಾರಿಕೆ
ಇದನ್ನು ಸಾಮಾನ್ಯವಾಗಿ ಹತ್ತಿಯಲ್ಲಿ ಹೆಚ್ಚಿಗೆ ಜುಂಗು ಸೇರಿರುವ ದಾರಗಳನ್ನು ಉಪಯೋಗಿಸಿ ತಯಾರಿಸುತ್ತಾರೆ. ಜುಂಗು ಸೇರಿರುವ ದಾರಗಳು ಉದ್ದಕ್ಕೆ ಉಬ್ಬುರಚನೆಗಳಾಗಿ ಅಥವಾ ಹುರಿಗಳಾಗಿ ಇಲ್ಲವೆ ತುದಿಗಂಟುಗಳಾಗಿ ರೂಪ ತಾಳುತ್ತವೆ. ಈ ಬಟ್ಟೆ ಒಂದೇ ಹಾಸುನೂಲಿನಲ್ಲಿ ಹಾಗೂ ಎರಡು ಹರವುಗಳಲ್ಲಿ ತಯಾರಾಗುತ್ತದೆ. ಹೆಚ್ಚಿಗೆ ಅಡ್ಡೆಳೆಗಳು ಅನೇಕ ಹಾಸು ನೂಲುಗಳ ಮೇಲೆ ತೇಲುವಂತಿದ್ದು ಉದ್ದಕ್ಕೂ ಅಲ್ಲಲ್ಲಿ ಬಂಧಿಸಲ್ಪಟ್ಟಿರುತ್ತವೆ. ನೇಯ್ಗೆ ಮುಗಿದ ತರುವಾಯ ವಿಶಿಷ್ಟವಾದೊಂದು ಕತ್ತರಿಸುವ ಯಂತ್ರದಿಂದ ಅವನ್ನು ಮಧ್ಯಭಾಗದಲ್ಲಿ ಕತ್ತರಿಸುತ್ತಾರೆ. ಹೀಗೆ ಕತ್ತರಿಸಿದ ಮೇಲೆ ದಾರದ ಕುಚ್ಚುಗಳು ತಳಹದಿ ಎದ್ದುಕಾಣುವ ಕಟ್ಟುಗಳಾಗಿ ಅಥವಾ ಉಬ್ಬುರಚನೆಗಳಾಗಿ ಬಟ್ಟೆಯ ಉದ್ದಕ್ಕೂ ಹೊರಚಾಚಿಕೊಳ್ಳುತ್ತವೆ. ಕತ್ತರಿಸುವುದಕ್ಕೆ ಮುಂಚೆ ಬಟ್ಟೆಯ ಹಿಂಭಾಗಕ್ಕೆ ಅಂಟನ್ನು ಲೇಪಿಸುತ್ತಾರೆ. ಅಂಟಿನಿಂದ ತುಂಬಿರುವ ಜುಂಗು ಕತ್ತರಿಸುವಾಗ ಹೊರಗೆ ಎಳೆದುಕೊಂಡು ಬರುವುದಿಲ್ಲ. ಕತ್ತರಿಸಿದ ಮೇಲೆ ಉಜ್ಜುವ, ಸಂಸ್ಕರಿಸುವ ಮತ್ತು ಕಮರಿಸುವ ಪ್ರಕ್ರಿಯೆಗಳಿಗೆ ಬಟ್ಟೆಯನ್ನು ಒಳಪಡಿಸಿ ಅಂಟನ್ನು ತೆಗೆಯುತ್ತಾರೆ. ಅದರಿಂದ ಹುರಿಯ ಹವಣಿಕೆ ಸ್ಪಷ್ಟವಾಗಿ ಕಾಣುತ್ತದೆ.
## ವಿಧಗಳು
ಕಾರ್ಡುರಾಯ್ ಬಟ್ಟೆಗಳಿಗೆ ಸಾದಾ ಹಿಂಭಾಗವಾಗಲೀ ಮೂಲೆಯಿಂದ ಮೂಲೆಗೆ ನೇಯ್ದ ಟ್ವಿಲ್ ಹಿಂಭಾಗವಾಗಲೀ ಇರಬಹುದು. ಸಾದಾ ಹಿಂಭಾಗದ ಬಟ್ಟೆಯನ್ನು ಟಾಬ್ಬಿ ಬೆನ್ನಿನ ಕಾರ್ಡುರಾಯ್ ಬಟ್ಟೆ ಎಂದು ಕರೆಯುತ್ತಾರೆ. ಟ್ವಿಲ್ ನಮೂನೆಯ ಹಿಂಭಾಗವಿರುವ ಬಟ್ಟೆಗೆ ಜಿನೋವಾ ಬೆನ್ನಿನ ಕಾರ್ಡುರಾಯ್ ಎಂಬ ಹೆಸರಿದೆ.
## ಉಪಯೋಗಗಳು
ಕಾರ್ಡುರಾಯ್ ಬಲವಾದ ಹಾಗೂ ಭಾರವಾದ ಬಟ್ಟೆ, ಬಾಳಿಕೆಗೆ ಪ್ರಸಿದ್ಧವಾದುದು. ಇದನ್ನು ಕಾರ್ಮಿಕರ ಉಡುಪು, ಕುದುರೆ ಸವಾರಿಗಳಲ್ಲಿ ಉಪಯೋಗಿಸುವ ಬ್ರೀಚಸ್, ಬೇಟೆಯ ಉಡುಪು, ವೈಮಾನಿಕರ ಅಂಗಿ, ಆಟಗಾರರ ತೊಡಿಗೆ ಮೊದಲಾದವುಗಳ ತಯಾರಿಕೆಯಲ್ಲಿ ಉಪಯೋಗಿಸುತ್ತಾರೆ. ಸಾದಾ ಬೆನ್ನಿನ ನಯವಾದ ಹಾಗೂ ಹಗುರವಾದ ಬಗೆಯ ಕಾರ್ಡುರಾಯ್ ಬಟ್ಟೆಗಳನ್ನು ಸ್ತ್ರೀಯರ ಉಡುಪು, ಷರಾಯಿ ಹಾಗೂ ಮಕ್ಕಳ ತೊಡಿಗೆಗಳಿಗೆ ಬಳಸುತ್ತಾರೆ.

ವರ್ಗ:ಬಟ್ಟೆಗಳು
ವರ್ಗ:ನೇಯ್ದ ಬಟ್ಟೆಗಳು
ಡಾರ್ಕ್ ಮಷಿನ್: ದಿ ಗೇಮ್

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

***ಡಾರ್ಕ್ ಮಷಿನ್*** ಎಂಬುದು ಪ್ರಾಜೆಕ್ಟ್ ಕಾರ್ಬಂಕಲ್ ನಿರ್ಮಿಸಿದ ಜಪಾನಿನ ಮಿಶ್ರ ಮಾಧ್ಯಮ ಯೋಜನೆಯಾಗಿದೆ. ಇದರಲ್ಲಿ ಬ್ಲಾಕ್ಚೈನ್ ಮತ್ತು ವೆಬ್3 ಅಂಶಗಳನ್ನು ಬಳಸುವ ಒಂದು ವೀಡಿಯೊ ಆಟವಿದೆ. ಪ್ರೊಡಕ್ಷನ್ +h ನಿರ್ಮಿಸುತ್ತಿರುವ *ಡಾರ್ಕ್ ಮಷಿನ್: ದಿ ಆನಿಮೇಶನ್* ಎಂಬ ಅನಿಮೆ ದೂರದರ್ಶನ ಸರಣಿ 2026ರಲ್ಲಿ ಪ್ರಸಾರಕ್ಕೆ ಬರಲು ಯೋಜಿಸಲಾಗಿದೆ.

## ಕಥಾಸಾರಾಂಶ
*ಡಾರ್ಕ್ ಮಷಿನ್* ಭವಿಷ್ಯದ ಜಗತ್ತಿನಲ್ಲಿ ನಡೆಯುತ್ತದೆ, ಅಲ್ಲಿ ಶಕ್ತಿಸಂಪನ್ಮೂಲಗಳ ಮೇಲೆ ಜಾಗತಿಕ ಸಂಘರ್ಷ ನಡೆಯುತ್ತಿದೆ. ಪಾಮರ್ ಕ್ರಿಸ್ಟಲ್‌ಗಳ ಆವಿಷ್ಕಾರವು ಅಪಾರ ಶಕ್ತಿಯನ್ನು ಒದಗಿಸಿದರೂ, ವಿವಿಧ ಸ್ಪರ್ಧಾತ್ಮಕ ಗುಂಪುಗಳ ಗಮನವನ್ನೂ ಸೆಳೆದಿದೆ. ಈ ಸಂಘರ್ಷದ ಭಾಗವಾಗಿ, ಪಾಮರ್ ಕ್ರಿಸ್ಟಲ್‌ಗಳನ್ನು ಸಂಗ್ರಹಿಸಲು ಮೊದಲಿಗೆ ವಿನ್ಯಾಸಗೊಳಿಸಲಾದ ಅತ್ಯಾಧುನಿಕ ಮೆಕ್ ಗಳನ್ನು ನಂತರ ಭೂಗತ ಯುದ್ಧಗಳಿಗೆ ಬಳಸುವಂತೆ ಪರಿವರ್ತಿಸಲಾಗಿದೆ.

*ಡಾರ್ಕ್ ಮಷಿನ್: ದಿ ಆನಿಮೇಶನ್* ಜಪಾನಿನ ವಿಶೇಷ ಆರ್ಥಿಕ ವಲಯವಾದ ಗೋಲ್ಡನ್ ವ್ಯಾಲಿಯಲ್ಲಿ ನಡೆಯುತ್ತದೆ. ಇಲ್ಲಿ ಜನಪ್ರಿಯ ಇ- ಆಟಗಳ ಆಟವಾದ *ಡಾರ್ಕ್ ಮಷಿನ್* ಅನ್ನು ಸ್ಥಳೀಯ ಆರ್ಥಿಕತೆಯನ್ನು ಉತ್ತೇಜಿಸಲು ಬಳಸಲಾಗುತ್ತದೆ. ತನ್ನ ತಾತನ ಮರಣದ ನಂತರ ಕೈರಿ ಎಂಬ ಯುವಕ ಗೋಲ್ಡನ್ ವ್ಯಾಲಿಗೆ ಬರುತ್ತಾನೆ. ರೂಡೋರಾ ಎಂಬ ಯುವತಿಯೊಂದಿಗೆ ಅವನಿಗೆ ಸಂಭವಿಸುವ ಭೇಟಿಯ ನಂತರ, ಶಕ್ತಿಶಾಲಿ ಡಾರ್ಕ್ ಮಷಿನ್ ಆಟಗಾರನಾದ ಅಜಿಮಾ ಜೊತೆಗಿನ ಸಂಘರ್ಷದಲ್ಲಿ ಕೈರಿ ಸಿಲುಕುತ್ತಾನೆ. ಇದರೊಂದಿಗೆ ಅವನು *ಡಾರ್ಕ್ ಮಷಿನ್* ಲೋಕಕ್ಕೆ ಎಳೆಯಲ್ಪಡುತ್ತಾನೆ.

## ಪಾತ್ರಗಳು
;
:ಕಂಠದಾನ ಕೆನ್ಶೊ ಒನೊ

### ಅನಿಮೆ
ಈ ಅನಿಮೆ ಪ್ರಚಾರ ವೀಡಿಯೊವನ್ನು ಜುಲೈ 2024ರಲ್ಲಿ ನಡೆದ ಸ್ಯಾನ್ ಡಿಯಾಗೋ ಕಾಮಿಕ್-ಕಾನ್ನಲ್ಲಿ ಮೊದಲ ಬಾರಿ ಪ್ರದರ್ಶಿಸಲಾಯಿತು. ಪ್ರೊಡಕ್ಷನ್ +h ನಿರ್ಮಾಣದ *ಡಾರ್ಕ್ ಮಷಿನ್: ದಿ ಆನಿಮೇಶನ್* ಎಂಬ ಅನಿಮೆ ದೂರದರ್ಶನ ಸರಣಿಯನ್ನು ನವೆಂಬರ್ 23, 2025ರಂದು ಅಧಿಕೃತವಾಗಿ ಘೋಷಿಸಲಾಯಿತು. ಈ ಸರಣಿಗೆ ಕಾಜುಮಿ ತೆರಾಡಾ ನಿರ್ದೇಶನ ನೀಡಿದ್ದು, ತನಿಗುಚಿ ಸೃಜನಾತ್ಮಕ ನಿರ್ಮಾಪಕರಾಗಿದ್ದಾರೆ. ಮೆಕ್ ವಿನ್ಯಾಸವನ್ನು ಟೆಂಜಿನ್ ಮಾಡಿದ್ದು, ಪಾತ್ರ ವಿನ್ಯಾಸಗಳನ್ನು ಕೋ ಯೋಷಿನಾರಿ ಮತ್ತು ಅಕಿರಾ ಮಿತಾನಿ ರೂಪಿಸಿದ್ದಾರೆ. ತಕಾಆಕಿ ಸುಜುಕೀ, ತತ್ಸುಹಿಕೋ ಉರಾಟಾ, ಅತ್ಸುಒ ಇಶಿನೋ ಮತ್ತು ಸತೋಹಿತೋ ಸಾಟಾ ಅವರನ್ನು ತಂಡ ಕಾರ್ಬಂಕಲ್  ಎಂಬ ಹೆಸರಿನಲ್ಲಿ ಕಥಾಲೇಖಕರಾಗಿ ಕ್ರೆಡಿಟ್ ನೀಡಲಾಗಿದೆ. ಈ ಸರಣಿ 2026ರಲ್ಲಿ ಫ್ಯೂಜಿ ದೂರದರ್ಶನದಲ್ಲಿ ಪ್ರಸಾರವಾಗಲಿದೆ.

## ಉಲ್ಲೇಖಗಳು
## ಬಾಹ್ಯ ಕೊಂಡಿಗಳು
*[https://darkmachinegame.com/(https://darkmachinegame.com/) Game official website] 
*[https://playdarkmachine.com/(https://playdarkmachine.com/) Game second official website] 
*[https://www.fujitv.co.jp/darkmachine_anime/(https://www.fujitv.co.jp/darkmachine_anime/) Anime official website]
ಶಾವೋ ಯುವಾನ್ಜಿಯೆ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

**ಶಾವೋ ಯುವಾನ್ಜಿಯೆ**ಶಾವೋ ಯುವಾನ್ಜಿಯೆ ಅವರು ದೇಶ ಕೊಟ್ಟ ಗೌರವದ ಹೆಸರು **ಝೋಂಗ್‌ಕಾಂಗ್** ಜೋನ್ಕಾನೆ ಅವರ ಕಲಾ ನಾಮಗಳು**ಶುವೇಯಾ** (ಹಿಮಶಿಲೆ) ಹಾಗೂ **ತೈಹೆಝಿ** (ಮಹಾ ಸಮ್ಮಿಲನದ ಗುರು) ಅನ್ನು ಬಳಸುತ್ತಿದ್ದರು.
 (1459–1539) ಚೀನಾದ ತಾವೋ ಧರ್ಮದ ಪಾದ್ರಿಯಾಗಿದ್ದು, ಜಿಯಾಜಿಂಗ್ ಚಕ್ರವರ್ತಿ ಅವರ ಆಪ್ತ ವಿಶ್ವಾಸಿಯಾಗಿದ್ದರು.

## ಜೀವನಚರಿತ್ರೆ
### ಆರಂಭಿಕ ಜೀವನ ಮತ್ತು ತಾವೋ ಧರ್ಮ
ಶಾವೋ ಯುವಾನ್ಜಿಯೆ ಅವರು ದಕ್ಷಿಣ ಚೀನಾದ ಜಿಯಾಂಗ್ಸಿ ಪ್ರಾಂತ್ಯದ ಗುಯ್ಶಿ ಜಿಲ್ಲೆಯವರಾಗಿದ್ದರು. ಅವರು ತಾವೋ ಧರ್ಮದ *ಝೆಂಗ್‌ಯಿ* ಪಂಥಕ್ಕೆ ಸೇರಿದವರು. ಕೇವಲ ಹದಿಮೂರು ವರ್ಷದ ವಯಸ್ಸಿನಲ್ಲಿ ಅವರು ಲೋಂಗ್ಹು ಪರ್ವತಕ್ಕೆ ಬಂದರು; ಅಲ್ಲಿ ಅವರು ತಕ್ಷಣವೇ ಸ್ಥಳೀಯ ತಾವೋ ಸಮುದಾಯದಲ್ಲಿ ಉತ್ತಮ ಖ್ಯಾತಿ ಗಳಿಸಿದರು.
### ರಾಜಸಭೆಗೆ ಪ್ರವೇಶ ಮತ್ತು ಸೇವೆ
1524ರಲ್ಲಿ ಅವರನ್ನು ಜಿಯಾಜಿಂಗ್ ಚಕ್ರವರ್ತಿ ಅವರ ರಾಜಸಭೆಗೆ ಆಹ್ವಾನಿಸಲಾಯಿತು. ಅಲ್ಲಿ ಅವರು ಮಳೆ ಮತ್ತು ಹಿಮಪಾತ, ವಾರಸುದಾರರ ಜನನ, ಹಾಗೂ ಸಮಗ್ರ ಬ್ರಹ್ಮಾಂಡದ ಕ್ರಮವನ್ನು ಕಾಪಾಡುವ ವಿಧಿವಿಧಾನಗಳ ತಜ್ಞರಾಗಿ ಸೇವೆ ಸಲ್ಲಿಸಿದರು.
### ಚಕ್ರವರ್ತಿಯ ಆಶ್ರಯ ಮತ್ತು ಅಧಿಕಾರ
ಚಕ್ರವರ್ತಿಗೆ ದೀರ್ಘಕಾಲ ಪುತ್ರನಿರಲಿಲ್ಲ; ಆದರೆ ಮೊದಲ ಪುತ್ರನ ಜನನದ ನಂತರ (ಅವನು 1533ರಲ್ಲಿ ಬಾಲ್ಯದಲ್ಲೇ ನಿಧನರಾದನು, ಎರಡನೇ ಪುತ್ರ 1536ರಲ್ಲಿ ಜನಿಸಿದನು), ಶಾವೋ ಅವರಿಗೆ ಅಪಾರ ಗೌರವ ಲಭಿಸಿತು. ಅವರು ಚಕ್ರವರ್ತಿಯ ಸಂಪೂರ್ಣ ನಂಬಿಕೆ ಮತ್ತು ಆಶ್ರಯವನ್ನು ಗಳಿಸಿದರು. ತಾವೋ ಮಠಗಳ ಮೇಲ್ವಿಚಾರಣೆ ಹಾಗೂ ಅವುಗಳ ನಾಯಕರ ನೇಮಕಾತಿಯ ಹೊಣೆಗಾರಿಕೆಯನ್ನೂ ಅವರಿಗೆ ವಹಿಸಲಾಯಿತು.
### ಬಿರುದುಗಳು ಮತ್ತು ಗೌರವಗಳು
ಅವರ ಸೇವೆಯನ್ನು ಗೌರವಿಸಿ, ಅವರಿಗೆ ಉನ್ನತ ಬಿರುದುಗಳನ್ನು (*zhenren* “ಸಂಪೂರ್ಣ ವ್ಯಕ್ತಿ”) ನೀಡಲಾಗಿದ್ದು, ಮೊದಲ ಅಧಿಕೃತ ಹುದ್ದೆಯ ಶ್ರೇಣಿಯನ್ನೂ ನೀಡಲಾಯಿತು. ಜೊತೆಗೆ, ವಿಧಿ-ವಿಧಾನಗಳ ಸಚಿವ ಎಂಬ ಅಧಿಕೃತ ಪದವಿಯನ್ನೂ ನೀಡಿ, ಹೆಚ್ಚಿನ ವೇತನವನ್ನು ನೀಡಲಾಯಿತು. ಅವರ ಸೇವೆಗೆ ಸಾಮ್ರಾಜ್ಯ ರಕ್ಷಣಾ ಪಡೆಯಿಂದ 40 ಸೈನಿಕರನ್ನು ನಿಯೋಜಿಸಲಾಯಿತು.

ಚಕ್ರವರ್ತಿ ಶಾವೋ ಅವರ ಸ್ವಗ್ರಾಮದಲ್ಲಿ ತಾವೋ ಮಠವೊಂದನ್ನು ನಿರ್ಮಿಸುವಂತೆ ಆದೇಶಿಸಿದರು. ಮತ್ತೊಂದು ಗೌರವ ಸೂಚಕವಾಗಿ, ಶಾವೋ ಅವರ ಪೋಷಕರು ಮತ್ತು ಬಂಧುಗಳಿಗೂ ಪದವಿಗಳು ಹಾಗೂ ಹುದ್ದೆಗಳು ನೀಡಲಾಯಿತು. ಜಗತ್ತಿನ ಕ್ರಮವನ್ನು ಸ್ಥಾಪಿಸಿ ಕಾಪಾಡುವಲ್ಲಿ ಅಗತ್ಯವಿರುವ ವಿಧಿವಿಧಾನಗಳ ಕುರಿತು ಅವರ ಅಪಾರ ಜ್ಞಾನವನ್ನು ಚಕ್ರವರ್ತಿ ಮತ್ತು ಅವರ ರಾಜಸಭೆ ಅತ್ಯಂತ ಮೌಲ್ಯಮಾಪನ ಮಾಡುತ್ತಿದ್ದರು.
### ಅನಾರೋಗ್ಯ ಮತ್ತು ನಿಧನ
1539ರಲ್ಲಿ ಚಕ್ರವರ್ತಿ ಮಧ್ಯ ಚೀನಾಕ್ಕೆ ಪ್ರಯಾಣ ಬೆಳೆಸಿದರು; ಆದರೆ ಶಾವೋ ಅವರು ತೀವ್ರ ಅನಾರೋಗ್ಯದ ಕಾರಣದಿಂದ ಅವರೊಂದಿಗೆ ಹೋಗಲು ಸಾಧ್ಯವಾಗಲಿಲ್ಲ. ಬದಲಾಗಿ, ತಮ್ಮ ಸ್ಥಾನಕ್ಕೆ ಮತ್ತೊಬ್ಬ ತಾವೋವಾದಿ ತಾವೋ ಝೋಂಗ್‌ವೆನ್  ಅವರನ್ನು ಶಿಫಾರಸು ಮಾಡಿದರು. ಶೀಘ್ರದಲ್ಲೇ ಶಾವೋ ಅವರು ನಿಧನರಾದರು.
### ಮರಣೋತ್ತರ ಗೌರವಗಳು ಮತ್ತು ನಂತರದ ಬದಲಾವಣೆಗಳು
ಅವರಿಗೆ ಅತ್ಯಂತ ಗೌರವಪೂರ್ಣ ಅಂತ್ಯಸಂಸ್ಕಾರ ಮಾಡಲಾಯಿತು; ಸಾಮಾನ್ಯವಾಗಿ ಎರಡು ಅಕ್ಷರಗಳಾಗಿರುವ ಮರಣೋತ್ತರ ಬಿರುದಿನ ಬದಲು, ನಾಲ್ಕು ಅಕ್ಷರಗಳ ಮರಣೋತ್ತರ ನಾಮವನ್ನು ಚಕ್ರವರ್ತಿ ನೀಡಿದರು. ಆದರೆ ಜಿಯಾಜಿಂಗ್ ಚಕ್ರವರ್ತಿಯ ಮರಣಾನಂತರ, ಹೊಸ ಆಡಳಿತವು ಶಾವೋ ಅವರಿಗೆ ನೀಡಲಾಗಿದ್ದ ಮರಣೋತ್ತರ ಬಿರುದುಗಳು ಮತ್ತು ಗೌರವಗಳನ್ನು ಹಿಂಪಡೆದುಕೊಂಡಿತು.

### ಅವರ ಕೃತಿ
The Collected Works of Great Harmony/ ಮಹಾ ಶಾಂತಿ ಮತ್ತು ಸಾಮರಸ್ಯದ ಸಂಗ್ರಹ ಕೃತಿಗಳು(*ತೈಹೆ ವೆಂಜಿ*), ಇಂದಿಗೆ ಲಭ್ಯವಿಲ್ಲ.

## ಉಲ್ಲೇಖಗಳು
### ಉಲ್ಲೇಖಿತ ಸೂಚನೆಗಳು
### ಉಲ್ಲೇಖಿತ ಕೃತಿಗಳು
* 
* 
* 
*
ಕಾವೇರಿಗೆಂಡೆ

**ಕಾವೇರಿಗೆಂಡೆ** ಒಂದು ಮಧ್ಯಗಾತ್ರದ ಗೆಂಡೆ ಜಾತಿಯ ಮೀನು (ಕಾರ್ಪ್). ಕಾವೇರಿ ನದಿಯಲ್ಲಿ ಸಿಕ್ಕುವ ಸ್ಥಳೀಯ ಜಾತಿಯ ಮೀನಾದ್ದರಿಂದ ಇದಕ್ಕೆ ಈ ಹೆಸರಿದೆ. ಕೃಷ್ಣರಾಜ ಸಾಗರದಲ್ಲಿ ಸಾಕಿ ಬೆಳೆಸುವ ಮೀನು ಜಾತಿಗಳಲ್ಲಿ ಅತಿ ಮುಖ್ಯವಾದುದು. ಇದು ಕರ್ನಾಟಕ ರಾಜ್ಯದ ಬೇರೆ ನದಿಗಳಲ್ಲಿ ದೊರಕುವುದಿಲ್ಲ ಇದರ ವೈಜ್ಞಾನಿಕ ನಾಮ *ಹೈಪ್ಸೆಲೋಬಾರ್ಬಸ್ ಕಾರ್ನಾಟಿಕಸ್*
## ಲಕ್ಷಣಗಳು
ಇದಕ್ಕೆ ಮೊನಚಾದ ತಲೆ, ಸಂಕುಚಿತವಾದ ಮೂತಿ ಅಥವಾ ವಸಡಿದೆ. ಬೆನ್ನಿನ ಈಜುರೆಕ್ಕೆಯಲ್ಲಿ ಅತಿದಪ್ಪವಾದ ಮುಳ್ಳು (ರೇ) ಇದೆ. ದೇಹದ ಬಣ್ಣ ಮತ್ತು ಮೇಲೆ ನಮೂದಿಸಿದ ಗುಣಗಳಿಂದ ತನ್ನ ವರ್ಗದ ಬೇರೆ ಮೀನುಗಳಿಂದ ಭಿನ್ನವಾಗಿದೆ. ಪೂರ್ಣ ಬೆಳೆದ ಮೀನು ಸುಮಾರು 2' ಉದ್ದವಿರುತ್ತದೆ. ತೂಕ 10-11 ಪೌಂ. ಇರುವುದುಂಟು.
## ವಂಶಾಭಿವೃದ್ಧಿ
ಈ ಮೀನು ಹಿಂಗಾರು ಮಳೆಯ ಕಾಲದಲ್ಲಿ ನದಿಗಳಲ್ಲಿ ವಂಶಾಭಿವೃದ್ಧಿ ಮಾಡುತ್ತದೆ. ಜನವರಿ ಮತ್ತು ಫೆಬ್ರವರಿಗಳಲ್ಲಿ ಸಣ್ಣ ಮರಿಗಳನ್ನು ಸಂಗ್ರಹಿಸಬಹುದು. ಚಿಕ್ಕ ಮರಿಗಳಿಗೆ ಅತಿ ಸೂಕ್ಷ್ಮಪ್ರಾಣಿಗಳು ಮತ್ತು ನೀರಿನ ಚಿಗಟಗಳು ಮುಖ್ಯ ಆಹಾರ. ಬೆರಳು ಗಾತ್ರಕ್ಕೆ ಬೆಳೆದಾಗ ನೊಣದ ಜಾತಿಗೆ ಸೇರಿದ ಕೀಟಗಳ ಡಿಂಭ, ನಾರುವಸ್ತು ಮತ್ತು ಮಣ್ಣನ್ನು ತಿನ್ನುತ್ತವೆ. ದೊಡ್ಡವಾದಾಗ ನೀರಿನಲ್ಲಿರುವ ಪಾಚಿಯೇ ಆಹಾರ. ಮರಿಗಳನ್ನು ಕೆರೆಗಳಲ್ಲೂ ಬೆಳೆಸಬಹುದು. 
## ಉಪಯೋಗ
ಕಾವೇರಿಗೆಂಡೆ ಉತ್ತಮವಾದ ಆಹಾರ ಮೀನೆಂದು ಹೆಸರಾಗಿದೆ.
## ಉಲ್ಲೇಖಗಳು
ವರ್ಗ:ಮೀನುಗಳು
ಕಾವೇರಿ ಪೊಂಪಟ್ಟಿನಂ

**ಕಾವೇರಿ ಪೊಂಪಟ್ಟಿನಂ** ಅಥವಾ ಈಗಿನ ಪೂಂಪುಹಾರ್ ಪಟ್ಟಣವು  ತಮಿಳುನಾಡಿನ ಪೂರ್ವ ತೀರದಲ್ಲಿ ಕಾವೇರಿ ನದಿ ಸಮುದ್ರವನ್ನು ಸೇರುವೆಡೆಯಲ್ಲಿರುವ ಒಂದು ಪಟ್ಟಣ.  ಚೋಳರ ಆಳ್ವಿಕೆಯ ಮೊದಲ ಕಾಲದಲ್ಲಿ ಇದೊಂದು ಮುಖ್ಯ ರೇವು ಪಟ್ಟಣವಾಗಿತ್ತೆಂದು ತತ್ಕಾಲೀನ ಮತ್ತು ಈಚೆಗಿನ ಸಾಹಿತ್ಯದಿಂದಲೂ ವಿದೇಶೀಯರ ಬರೆವಣಿಗೆಗಳಿಂದಲೂ ತಿಳಿದುಬಂದಿದೆ. ಈ ಸ್ಥಳವು ಚೋಳ ದೊರೆ ತಮಿಳಕಮ್‍ನ ರಾಜಧಾನಿಯಾಗಿತ್ತು.ಇಲ್ಲಿಂದ ಆಗ್ನೇಯ ಏಷಿಯಾ,ರೋಮ್ ಮತ್ತು ಗ್ರೀಸಿಗೆ ಸಂಪರ್ಕವಿತ್ತು.
ಈ ಸ್ಥಳದಲ್ಲಿ ಗತಕಾಲದ ಅನೇಕ ದೇವಾಲಯಗಳೂ ಇನ್ನಿತರ ಅವಶೇಷಗಳೂ ಕಾಣಬರುತ್ತವೆ. ಇಲ್ಲಿ ಕ್ರಿಸ್ತಶಕದ ಆರಂಭಕಾಲಕ್ಕೆ ಸೇರಿದ ನಾಣ್ಯಗಳು ಮತ್ತು ಮಡಕೆ ಚೂರುಗಳು ದೊರಕಿದುದರಿಂದ ಪುರಾತತ್ವಜ್ಞರು ಭೂಶೋಧನೆ ನಡೆಸಿದರು. ದೋಣಿಗಳಲ್ಲಿ ಸರಕುಗಳನ್ನು ತುಂಬುವ ಮತ್ತು ಅವುಗಳಿಂದ ಇಳಿಸುವ ಸಲುವಾಗಿ ಕ್ರಿ.ಪೂ. 3ನೆಯ ಶತಮಾನದ ಒಂದು ಬಂದರು ಕಟ್ಟೆ, ಕಾವೇರಿ ನದಿಯಿಂದ ನೀರನ್ನು ಸಂಗ್ರಹಿಸಲು ಸುಟ್ಟ ಇಟ್ಟಿಗೆಗಳಿಂದ ಕಟ್ಟಿದ ಕೊಳ, ಬೌದ್ಧವಿಹಾರವೊಂದರಲ್ಲಿ 8' ಚದರದ ವರ್ಣಚಿತ್ರಗಳನ್ನುಳ್ಳ ಏಳು ಕೋಣೆಗಳ ಒಂದು ಭಾಗ, ಸುಟ್ಟ ಮಣ್ಣಿನ ಮತ್ತು ಸುಣ್ಣದ ಶಿಲ್ಪಗಳಿಂದ ಅಲಂಕೃತವಾದ ಕಂಚಿನ ಧ್ಯಾನಿ ಬುದ್ಧವಿಗ್ರ್ರಹ, ಬುದ್ಧಪದವಿರುವ ಶಿಲೆ-ಇವು ಇಲ್ಲಿ ಸಿಕ್ಕಿರುವ ಇತರ ಮುಖ್ಯ ಅವಶೇಷಗಳು.

## ಬಾಹ್ಯ ಸಂಪರ್ಕಗಳು
* PoomPuhar College
* Poompugar in Memories in Asia

## ಉಲ್ಲೇಖಗಳು
ವರ್ಗ:ಐತಿಹಾಸಿಕ ಸ್ಥಳಗಳು
ವರ್ಗ:ಇತಿಹಾಸ
ವರ್ಗ:ತಮಿಳುನಾಡಿನ ಇತಿಹಾಸ
ವರ್ಗ:ಬಂದರುಗಳು
ನಿಯೆ ಬಾವೊ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

ನಿಯೆ ಬಾವೊ (1487–1564) ಮಿಂಗ್ ವಂಶಾವಳಿಯ ಕಾಲಘಟ್ಟದಲ್ಲಿ ಬದುಕಿದ್ದ ಚೀನಾದ ಪಂಡಿತ–ಅಧಿಕಾರಿ ಹಾಗೂ ನವ-ಕಾನ್ಫ್ಯೂಷಿಯನ್ ತತ್ತ್ವಜ್ಞಾನಿ. ರಾಜಕೀಯ ವ್ಯಕ್ತಿಯಾಗಿ ಅವರು ಯುದ್ಧ ಸಚಿವರ ಹುದ್ದೆಯನ್ನು ಅಲಂಕರಿಸಿದರು; ತತ್ತ್ವಜ್ಞಾನಿಯಾಗಿ ಅವರು ವಾಂಗ್ ಯಾಂಗ್ಮಿಂಗ್ ಅವರ ಅನುಯಾಯಿಗಳಿಂದ ವಿಕಸಿತವಾದ ಜಿಯಾಂಗ್‌ಯೌ ಪಂಥದ ಪ್ರಮುಖ ಪ್ರತಿನಿಧಿಗಳಲ್ಲೊಬ್ಬರಾಗಿದ್ದರು.

## ಜೀವನಚರಿತ್ರೆ 
ನಿಯೆ ಬಾವೊ ಅವರು ಚೀನಾದ ದಕ್ಷಿಣ ಪ್ರಾಂತ್ಯವಾದ ಜಿಯಾಂಗ್ಸಿಯ ಜಿಯಾನ್ ಪ್ರದೇಶದ ಯೋಂಗ್‌ಫೆಂಗ್ ಜಿಲ್ಲೆಯವರು. ಅವರು ಕಾನ್ಫ್ಯೂಷಿಯನ್ ಶಾಸ್ತ್ರಗಳ ಅಧ್ಯಯನಕ್ಕೆ ತಮ್ಮನ್ನು ಅರ್ಪಿಸಿಕೊಂಡು, 1517ರಲ್ಲಿ ಸಾಮ್ರಾಜ್ಯ ನಾಗರಿಕ ಸೇವಾ ಪರೀಕ್ಷೆಯಲ್ಲಿ ಉನ್ನತ ಹಂತವಾದ ಅರಮನೆ ಪರೀಕ್ಷೆಯಲ್ಲಿ ಉತ್ತೀರ್ಣರಾಗಿ *ಜಿನ್ಶೀ* ಪದವಿಯನ್ನು ಪಡೆದರು.

ಪರೀಕ್ಷೆಗಳ ನಂತರ ಅವರು ಹುವಾಟಿಂಗ್ (ಇಂದಿನ ಶಾಂಘೈ ಭಾಗ) ಜಿಲ್ಲೆಯ ಮ್ಯಾಜಿಸ್ಟ್ರೇಟ್ ಆಗಿ ನೇಮಕಗೊಂಡರು; ಅಲ್ಲಿ ಅವರು ಅಪಾರ ಪರಿಶ್ರಮ ಮತ್ತು ದೃಢನಿಶ್ಚಯವನ್ನು ಪ್ರದರ್ಶಿಸಿದರು.

1544ರಿಂದ 1549ರವರೆಗೆ ಭ್ರಷ್ಟಾಚಾರದ ಆರೋಪದ ಮೇಲೆ ಅವರನ್ನು ಕಾರಾಗೃಹದಲ್ಲಿ ಬಂಧಿಸಲಾಯಿತು, ಇದರಿಂದ ಅವರ ನಾಗರಿಕ ಸೇವಾ ಜೀವನದಲ್ಲಿ ವಿರಾಮ ಉಂಟಾಯಿತು. ಬಿಡುಗಡೆಗೊಂಡ ನಂತರ ಅವರು ಮರುಕಳಿಸಿ ಸೇವೆಗೆ ಪ್ರವೇಶಿಸಿ, 1553ರಿಂದ 1555ರವರೆಗೆ ಯುದ್ಧ ಸಚಿವರ ಹುದ್ದೆಗೂ ಏರಿದರು. ನಿಯೆಯ ವೃತ್ತಿಜೀವನಕ್ಕೆ ಅವರ ಹಿಂದಿನ ಶಿಷ್ಯ ಷು ಜಿಯೆ ಮಹತ್ವದ ಬೆಂಬಲ ನೀಡಿದರು; ಅವರು 1552ರಿಂದ 1568ರವರೆಗೆ ಮಹಾ ಕಾರ್ಯದರ್ಶಿಯಾಗಿದ್ದು ಜಿಯಾಜಿಂಗ್ ಚಕ್ರವರ್ತಿಯ ಆಪ್ತ ಸಲಹೆಗಾರರಾಗಿದ್ದರು. ನಿಯೆ ಹಾಗೂ ಔಯಾಂಗ್ ದೆ ಅವರೊಂದಿಗೆ ಸೇರಿ, ಷು ಜಿಯೆ ಅವರು ಬೀಜಿಂಗ್‌ನಲ್ಲಿ ಕಾನ್ಫ್ಯೂಷಿಯನ್ ಉಪದೇಶಗಳ ಕುರಿತು ವಾದ–ವಿಮರ್ಶೆಗಳನ್ನು ಆಯೋಜಿಸಿದರು; ಇದಕ್ಕೆ ಸಾವಿರಾರು ಪರೀಕ್ಷಾರ್ಥಿಗಳು ಆಕರ್ಷಿತರಾದರು.

ಕಾನ್ಫ್ಯೂಷಿಯನ್ ಅಧ್ಯಯನದಲ್ಲಿ ನಿಯೆ ಬಾವೊ ಅವರಿಗೆ ವಿಶೇಷವಾಗಿ ವಾಂಗ್ ಯಾಂಗ್ಮಿಂಗ್ ಅವರ ಉಪದೇಶಗಳು ಆಕರ್ಷಣೆಯಾದವು. ಕಾರಾಗೃಹದಲ್ಲಿ ಇದ್ದ ಅವಧಿಯಲ್ಲಿ ಅವರು ಈ ಉಪದೇಶಗಳನ್ನು ಆಳವಾಗಿ ಅಧ್ಯಯನ ಮಾಡಿದರು. ಧ್ಯಾನ ಹಾಗೂ ಆಂತರಿಕ ಶಾಂತಿಯನ್ನು ಸಾಧಿಸುವುದರ ಮೇಲೆ ಅವರು ಗಮನ ಹರಿಸಿದರು; *ಲಿ್ಯಾಂಗ್‌ಝಿ* (ಜನ್ಮಸಿದ್ಧ ಸತ್ಪ್ರಜ್ಞೆ)ಯನ್ನು ಅರಿತುಕೊಳ್ಳಲು ನೈತಿಕ ಶಕ್ತಿಯ (*ಗೊಂಗ್‌ಫು*) ಮಹತ್ವವನ್ನು ಒತ್ತಿ ಹೇಳಿದರು. ಇದು ಪುತ್ರಭಕ್ತಿ (*ಶಿಯಾವೊ*)ಯಂತಹ ನೈತಿಕ ವರ್ತನೆಗೆ ದಾರಿ ಮಾಡಿಕೊಡುತ್ತದೆ; ಇವು ಜ್ಞಾನಕ್ಕೆ, ಅಂತಿಮವಾಗಿ ಇತರರಿಗೆ ಬೋಧನೆ ಮಾಡಲು ಸಹಾಯಕರವೆಂದು ಅವರು ನಂಬಿದ್ದರು.

ತಮ್ಮ ತತ್ತ್ವಶಾಸ್ತ್ರೀಯ ದೃಷ್ಟಿಕೋನಗಳನ್ನು ಅವರು *ಕುನ್‌ಬಿಯನ್‌ಲು* (ಅರ್ಥಗ್ರಹಣದ ಕಠಿಣತೆಗಳ ದಾಖಲೆಗಳು) ಎಂಬ ಕೃತಿಯಲ್ಲಿ ದಾಖಲಿಸಿದ್ದಾರೆ.

## ಟಿಪ್ಪಣಿಗಳು 
## ಉಲ್ಲೇಖಗಳು 
### ಉಲ್ಲೇಖಿತ ಟಿಪ್ಪಣಿಗಳು 
### ಉಪಯೋಗಿಸಿದ ಗ್ರಂಥಗಳು 
* 
* 
*
ಕೌ ಬೈಮೆನ್

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ
ಕೌ ಬೈಮೆನ್

**ಕೌ ಬೈಮೆನ್** (, ಜನನ: 1624) ಚೀನಾದ ವೇಶ್ಯೆ ಹಾಗೂ ಕವಯಿತ್ರಿಯಾಗಿದ್ದು, ಮಿಂಗ್–ಕಿಂಗ್ ಸಂಕ್ರಮಣ ಕಾಲದಲ್ಲಿ ಪ್ರಸಿದ್ಧರಾದ *ಕಿನ್‌ಹುಯ್‌ನ ಎಂಟು ಸುಂದರಿಯರು* (ಚೀನೀ: 秦淮八艳) ಗಳಲ್ಲಿ ಒಬ್ಬರಾಗಿದ್ದರು.

## ಜೀವನಚರಿತ್ರೆ 
### ಪರಿಚಯ
ಕೌ ಬೈಮೆನ್ ಅವರು 1624ರಲ್ಲಿ **ಕೌ ಮೇಯಿ** () ಎಂಬ ಹೆಸರಿನಲ್ಲಿ ಜನಿಸಿದರು. ಅವರು ನಾಂಜಿಂಗ್ ನಗರದ ಕಿನ್‌ಹುಯ್ ಜಿಲ್ಲೆಯಲ್ಲಿ ವಾಸವಾಗಿದ್ದರು. ಚೀನಾದಲ್ಲಿ ವೇಶ್ಯೆಯರ ತರಬೇತಿ ಮತ್ತು ನಿರ್ವಹಣೆಗೆ ಹೊಣೆವಹಿಸಿದ್ದ ಸರ್ಕಾರಿ ಸಂಸ್ಥೆಯಾದ ದಕ್ಷಿಣ ಮನರಂಜನಾ ಬ್ಯೂರೋದಲ್ಲಿ ಅವರು ಅಧಿಕೃತವಾಗಿ ವೇಶ್ಯೆಯಾಗಿ ನೋಂದಾಯಿತರಾಗಿದ್ದರು. ವುಡಾಂಗ್ ಸೇತುವೆಯಿಂದ ಝು ಅವರ ನೆಇ ಸೇತುವೆಯಲ್ಲಿನ ಮನೆವರೆಗೆ 5,000 ಸೈನಿಕರು ಮೆರವಣಿಗೆಯಲ್ಲಿ ನಿಂತಿದ್ದ ಭವ್ಯ ವಿವಾಹ ಸಮಾರಂಭದಲ್ಲಿ ಅವರು ವಿವಾಹವಾದರು.

ಅವರು ಕಿನ್‌ಹುಯ್‌ಗೆ ಮರಳಿ ಸ್ವತಂತ್ರ ಜೀವನ ನಡೆಸಿದರು. ಈ ಅವಧಿಯಲ್ಲಿ ಅವರನ್ನು *ನುಷಿಯಾ* () ಎಂದು ಕರೆಯಲಾಗುತ್ತಿತ್ತು. ಈ ಪದವು ಅವರ ಧೈರ್ಯ, ಸ್ವತಂತ್ರ ಮನೋಭಾವ, ಉದಾರತೆ ಮತ್ತು ಸಾಮಾಜಿಕ ಸಂಪ್ರದಾಯಗಳಿಂದ ಭಿನ್ನವಾದ ಜೀವನಶೈಲಿಯನ್ನು ಸೂಚಿಸುತ್ತದೆ.

1655ರಲ್ಲಿ ಅವರು ಕವಿ Fang Wen (poet) ಅವರನ್ನು ಆತಿಥ್ಯವಹಿಸಿದ್ದರು. ಈ ಸಂದರ್ಭದಲ್ಲಿ ಫಾಂಗ್ ವೆನ್ ಅವರು ಬೈಮೆನ್‌ಗಾಗಿ ಮೂರು ಕವನಗಳನ್ನು ರಚಿಸಿದರು. ಅವರ ಕಾಲದ ಹಲವಾರು ಕಲಾವಿದರು, ವಿಶೇಷವಾಗಿ ಫ್ಯಾನ್ ಕಿ ಮತ್ತು ವು ಹೋಂಗ್, ಕೌ ಬೈಮೆನ್ ಅವರ ಚಿತ್ರಣಗಳನ್ನು ರಚಿಸಿದ್ದಾರೆ.

## ಉಲ್ಲೇಖಗಳು 
## ಗ್ರಂಥಸೂಚಿ 
* 
*
ವಕಾಕೋ ಸಾವಾರಾ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ

**ವಕಾಕೋ ಸಾವಾರಾ** ( (ಜನನ: ನವೆಂಬರ್ 22, 1953) ಜಪಾನಿನ ರಾಜಕಾರಣಿ ಹಾಗೂ ದಂತ ವೈದ್ಯೆ. ಅವರು ಜಪಾನಿನ ಪ್ರತಿನಿಧಿಗಳ ಸಭೆಯ ಸದಸ್ಯೆಯಾಗಿದ್ದು (ಒಂದು ಅವಧಿ), ಆಒಮೊರಿ ಪ್ರಾಂತ್ಯ ವೈದ್ಯಕೀಯ ಸಂಘದ ನಿರ್ದೇಶಕಿಯೂ ಹೌದು.

## ಪ್ರಾರಂಭಿಕ ಜೀವನ 
ವಕಾಕೋ ಸಾವಾರಾ ಅವರು 1953ರ ನವೆಂಬರ್ 22ರಂದು ಗೋಶೋಗವಾರ, ಅಮೊರಿ ಪ್ರಿಫೆಕ್ಚರ್ನಲ್ಲಿ ಜನಿಸಿದರು. ಆಒಮೊರಿ ಪ್ರಾಂತ್ಯದ ಗೋಶೋಗವಾರಾ ಪ್ರೌಢಶಾಲೆ ಹಾಗೂ ಸುರುಮಿ ವಿಶ್ವವಿದ್ಯಾಲಯ ದಂತ ವೈದ್ಯಕೀಯ ಶಾಲೆಯಿಂದ ಪದವಿ ಪಡೆದ ನಂತರ ಅವರು ದಂತ ವೈದ್ಯೆಯಾಗಿದರು. ಅವರು ಆಒಮೊರಿ ಪ್ರಾಂತ್ಯ ವೈದ್ಯಕೀಯ ಸಂಘದ ಮಾಜಿ ನಿರ್ದೇಶಕೆಯಾಗಿದ್ದು, ಪ್ರಮಾಣಿತ ದಂತ ಲೇಸರ್ ತಜ್ಞೆಯೂ ಆಗಿದ್ದಾರೆ ಮತ್ತು ಕೊಜಿಮಾ ದಂತ ಚಿಕಿತ್ಸಾಲಯದ ನಿರ್ದೇಶಕೆಯಾಗಿದ್ದಾರೆ. ಪ್ರಸ್ತುತ ಅವರು ಆಒಮೊರಿ ಪ್ರಾಂತ್ಯದ ಹಿರೋಸಾಕಿಯಲ್ಲಿ ವಾಸಿಸುತ್ತಿದ್ದಾರೆ.

## ವೃತ್ತಿಜೀವನ 
ಅವರು 2019ರ ಜೂನ್ 2ರಂದು ನಡೆದ ರಾಜ್ಯಪಾಲರ ಚುನಾವಣೆಯಲ್ಲಿ, ಹಾಲಿ ರಾಜ್ಯಪಾಲ ಶಿಂಗೋ ಮಿಮುರಾ ವಿರುದ್ಧ ಸ್ವತಂತ್ರ ಅಭ್ಯರ್ಥಿಯಾಗಿ (ಆಒಮೊರಿ ಸಿಟಿಜನ್ಸ್ ಅಲೈಯನ್ಸ್ ಶಿಫಾರಸ್ಸಿನೊಂದಿಗೆ) ಸ್ಪರ್ಧಿಸಿ ಸೋಲನ್ನು ಅನುಭವಿಸಿದ್ದರು.

2024ರ ಅಕ್ಟೋಬರ್ 27ರಂದು ನಡೆದ 50ನೇ ಪ್ರತಿನಿಧಿಗಳ ಸಭೆ ಸಾಮಾನ್ಯ ಚುನಾವಣೆಯಲ್ಲಿ ಅವರು ರೀವಾ ಶಿನ್ಸೆಂಗುಮಿ ಪಕ್ಷದ ಬೆಂಬಲದೊಂದಿಗೆ ಸ್ಪರ್ಧಿಸಿ, ತೋಹೋಕು ಅನುಪಾತಾತ್ಮಕ ಪ್ರತಿನಿಧಿತ್ವ ಬ್ಲಾಕ್ನಲ್ಲಿ ಮೂರನೇ ಸ್ಥಾನ ಪಡೆದರು. ರೆಯಿವಾ ಶಿನ್ಸೆಂಗುಮಿ ಪಕ್ಷವು ಆ ಬ್ಲಾಕ್‌ನಲ್ಲಿ ಒಂದು ಸ್ಥಾನವನ್ನು ಗೆದ್ದಿತು; ಆದರೆ ಪಟ್ಟಿಯ ಮೊದಲ ಎರಡು ಅಭ್ಯರ್ಥಿಗಳು ಏಕಸದಸ್ಯ ಕ್ಷೇತ್ರಗಳಲ್ಲಿಯೂ ಸ್ಪರ್ಧಿಸಿದ್ದರಿಂದ ಮತ್ತು ಇಬ್ಬರೂ ಠೇವಣಿ ಕಳೆದುಕೊಳ್ಳುವ ಮಿತಿಗಿಂತ (ಒಟ್ಟು ಮಾನ್ಯ ಮತಗಳ ಒಂದು ದಶಾಂಶ) ಕಡಿಮೆ ಮತಗಳನ್ನು ಪಡೆದಿದ್ದರಿಂದ, ಸಾವಾರಾ ಅವರು ಮೊದಲ ಬಾರಿಗೆ ಆಯ್ಕೆಯಾದರು.

## ನಿಲುವುಗಳು 
ಸಾವಾರಾ ಅವರು ಅಣು ಇಂಧನಕ್ಕೆ ವಿರೋಧ ವ್ಯಕ್ತಪಡಿಸುತ್ತಾರೆ ಮತ್ತು ಅಣು ವಿರೋಧಿ ವೈದ್ಯರ ಸಂಘದ ಸಂಘಟಕಿಯಾಗಿದ್ದಾರೆ. ಮಕ್ಕಳ ಹಲ್ಲುಗಳಲ್ಲಿ ಪ್ಲುಟೋನಿಯಂ ಪತ್ತೆಯಾದ ಅನುಭವವೇ ಅವರ ವಿರೋಧದ ಹಿನ್ನೆಲೆಯಾಗಿದೆ.

## ಚುನಾವಣೆಗಳು 
## ಉಲ್ಲೇಖಗಳು